text:
མི་དམངས་དྲ་བའི་འཕྲིན། ཟླ་5ཚེས་ཚེས་14ཉིན་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཀྲུང་གོའི"རྒྱུད་གཅིག་ལམ་གཅིག"གི་རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་ནང་ཞུགས་མཁན་ཨུ་རུ་སུའི་ཙུང་ཐུང་ཕུའུ་ཅིང་དང་། ཧ་སག་སི་ཐན་གྱི་ཙུང་ཐུང་ནཱ་ཀྲར་པ་ཡེ་ཕུའུ། ཧིན་རྡུ་ཉི་ཞི་ཡའི་ཙུང་ཐུང་ཙའོ་ཁོ་བཅས་སོ་སོ་དང་མཇལ་འཛོམས་གནང་བ་རེད།
ཞི་ཅིན་ཕིང་གིས་ཀྲུང་ཨུ་རྒྱལ་ཁབ་གཉིས་ནི་ཁྱིམ་མཚེས་རྒྱལ་ཁབ་ཡག་པོ་དང་། གྲོགས་པོ་ཡག་པོ། རོགས་ཟླ་ཡག་པོ་བཅས་ཡིན། འདི་ལོ་ཚུན་ཀྲུང་ཨུའི་ཕྱོགས་ཡོངས་ཀྱི་འཐབ་ཇུས་རོགས་ཟླའི་འབྲེལ་བ་ཆུ་ཚད་མཐོ་བའི་འཕེལ་རྒྱས་ཀྱི་རྣམ་པ་རྒྱུན་འཁྱོངས་བྱུང་བ་དང་ཁྱབ་ཁོངས་ཁག་གི་མཉམ་ལས་ལ་གྲུབ་འབྲས་གསར་པ་ཁག་གཅིག་ཐོབ་ཡོད། འདི་ལོ་ནི་ཀྲུང་ཨུའི་མཛའ་གྲོགས་དང་ཞི་བདེ་འཕེལ་རྒྱས་ཨུ་ལྷན་བཙུགས་ནས་ལོ་20འཁོར་བ་དང་ཨུ་ཀྲུང་མཛའ་གྲོགས་མཐུན་ཚོགས་བཙུགས་ནས་ལོ་60འཁོར་བའི་ལོ་རེད།
ཕྱོགས་གཉིས་པོས་སྣ་མང་ཕུན་སུམ་ཚོགས་པའི་བྱེད་སྒོའི་འཆར་གཞི་བཟོས་པ་དང་འབྲེལ་དོན་འཁྱོལ་ཧུར་ཐག་བྱས་པར་བརྟེན་རྒྱལ་ཁབ་གཉིས་ཀྱི་མི་དམངས་དབར་ཕན་ཚུན་ཤེས་རྟོགས་དང་མཛའ་གྲོགས་ཟབ་ཏུ་ཕྱིན་པ་མ་ཟད། ཀྲུང་ཨུའི་ཕྱོགས་ཡོངས་ཀྱི་འཐབ་ཇུས་མཉམ་ལས་རོགས་ཟླའི་འབྲེལ་བའི་སྤྱི་ཚོགས་དང་དམངས་འདོད་ཀྱི་རྨང་གཞི་བརྟན་དུ་ཕྱིན་ཡོད། རྙོག་འཛིང་ཆེ་ལ་འགྱུར་ལྡོག་མང་བའི་རྒྱལ་སྤྱིའི་དུས་བབ་ཀྱི་མདུན་དུ་ཀྲུང་ཨུ་རྒྱལ་ཁབ་གཉིས་ཀྱིས་རྒྱལ་ཁབ་ཆེན་པོའི་ནུས་པ་འདོན་སྤེལ་བྱས་ཏེ་གླེང་མང་བའི་གནད་དོན་ཆབ་སྲིད་ཐོག་ནས་ཐག་གཅོད་བྱེད་པའི་བརྒྱུད་རིམ་ལ་སྐུལ་འདེད་གཏོང་རྒྱུར་གཞོལ་བ་དང་ས་ཁུལ་དང་དེ་བཞིན་འཛམ་གླིང་གི་ཞི་བདེ་བརྟན་ལྷིང་སྲུང་སྐྱོང་བྱ་རྒྱུའི་ཐད་ནུས་པ་གལ་ཆེན་བཏོན་ཡོད་ཅེས་གསུངས་པ་རེད།
ཞི་ཅིན་ཕིང་གིས་ཀྲུང་ཨུའི་འབྲེལ་བ་འཕེལ་རྒྱས་དང་གཏིང་ཟབ་ཏུ་གཏོང་རྒྱུ་དེ་ནི་རྒྱལ་ཁབ་གཉིས་ཀྱི་འཐབ་ཇུས་ཀྱི་གདམ་ག་རེད། རྒྱལ་སྤྱིའི་དུས་བབ་ལ་འགྱུར་ལྡོག་ཇི་འདྲ་བྱུང་རུང་ང་ཚོ་ཚང་མས་ནུས་ཤུགས་ཡོད་རྒུས་རྒྱལ་ཁབ་གཉིས་ཀྱི་འབྲེལ་བ་འཕེལ་རྒྱས་ཡག་པོ་གཏོང་བ་དང་སྲུང་སྐྱོང་ཡག་པོ་བྱེད་དགོས། ཕྱོགས་གཉིས་པོས་དཔལ་འབྱོར་ཚོང་དོན་དང་ནུས་རྒྱུ་སོགས་སྲོལ་རྒྱུན་ཁྱབ་ཁོངས་ཀྱི་མཉམ་ལས་བྱེད་ཟབ་ཏུ་བཏང་ནས་གཙོ་གནད་རྣམ་གྲངས་དོན་འཁྱོལ་ཡག་པོ་བྱེད་དགོས་པ་དང་ཆབས་ཅིག་ཚན་རྩལ་དང་གསར་གཏོད་སོགས་ཀྱི་ཁྱབ་ཁོངས་མཉམ་ལས་གསར་འབྱེད་བྱེད་པ་དང་རྒྱལ་ཁབ་གཉིས་ཀྱི་དངོས་སྒྲུབ་མཉམ་ལས་ཀྱི་ཆུ་ཚད་མཐོ་རུ་གཏོང་རྒྱུར་སྐུལ་འདེད་བཏང་སྟེ་གྲུབ་འབྲས་དེ་བས་མང་བ་ཐོབ་པ་བྱེད་དགོས། ང་ཚོས་འཐབ་ཇུས་རོགས་ལས་ལ་ཤུགས་སྣོན་བརྒྱབ་ནས་འཛམ་གླིང་དཔལ་འབྱོར་རྒྱུན་མཐུད་དང་བརྟན་པོའི་ངང་འཕར་རྒྱུར་མཉམ་དུ་སྐུལ་འདེད་གཏོང་བ་དང་། རྒྱལ་སྤྱི་དང་ས་ཁུལ་གྱི་གླེང་མང་བའི་གནད་དོན་ཞི་བའི་ཐོག་ནས་ཐག་གཅོད་བྱ་རྒྱུར་སྐུལ་འདེད་གཏོང་བ། གོ་ལ་ཧྲིལ་པོའི་བཅོས་སྐྱོང་མ་ལག་འཐུས་སྒོ་ཚང་དུ་གཏོང་བ་བཅས་བྱས་ཏེ་འཛམ་གླིང་ཞི་བདེ་བརྟན་ལྷིང་ཡོང་ཆེད་དེ་བས་མང་བའི་དྲང་ནུས་མཁོ་འདོན་བྱེད་དགོས་ཞེས་གསུངས་པ་རེད།
ཕུའུ་ཅིང་གིས་དང་ཐོག"རྒྱུད་གཅིག་ལམ་གཅིག"གི་རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་གྲུབ་འབྲས་ཐོབ་པའི་སྒོ་ནས་འགོ་ཚུགས་པར་བཀྲ་ཤིས་བདེ་ལེགས་ཞུས་པ་དང་། མིག་སྔའི་རྒྱལ་སྤྱིའི་དུས་བབ་འོག་ཀྲུང་གོ་ཕྱོགས་ཀྱིས"རྒྱུད་གཅིག་ལམ་གཅིག"གི་གྲོས་འགོ་བཏོན་པ་དང་འབྲེལ་ད་ཐེངས་ཀྱི་གླེང་སྟེགས་འཚོགས་པ་དེ་ནི་ཧ་ཅང་ཁ་ཚ་དགོས་གཏུགས་ཤིག་ཡིན་པ་དང་དེས་རྒྱལ་ཁབ་ཁག་གི་དཔལ་འབྱོར་སྤེལ་རེས་མཉམ་ལས་ལ་སྐུལ་འདེད་ཀྱི་ནུས་པ་ཐོན་རྒྱུ་རེད་ཅེས་བསྔགས་བརྗོད་གནང་བ་རེད། ཕུའུ་ཅིང་གིས་ཨུ་ཀྲུང་དབར་གྱི་འབྲེལ་བ་ཆུ་ཚད་མཐོ་པོའི་ཐོག་འཕེལ་རྒྱས་འགྲོ་བཞིན་ཡོད་ལ། རྒྱལ་ཁབ་གཉིས་ཀྱི་མཐོ་རིམ་འགྲོ་འོང་བྱེད་མང་བ་དང་སྲིད་གཞུང་སྡེ་ཚན་དང་དེ་བཞིན་ཁྲིམས་འཛུགས་སྒྲིག་གཞིའི་དབར་སྤེལ་རེས་ཟབ་ཏུ་ཕྱིན་པ་མ་ཟད། ཕྱོགས་གཉིས་པོའི་དཔལ་འབྱོར་ཚོང་དོན་མགྱོགས་མྱུར་འཕར་བའི་ཐོག་གྲུབ་ཆ་ཡང་ལེགས་སུ་ཕྱིན་ཡོད་ཅེས་གསུངས་པ་རེད།
ཧ་སག་སི་ཐན་གྱི་ཙུང་ཐུང་ནཱ་ཀྲར་པ་ཡེ་ཕུའུ་དང་མཇལ་འཛོམས་གནང་སྐབས་ཞི་ཅིན་ཕིང་གིས་ཀྲུང་ཧ་རྒྱལ་ཁབ་གཉིས་དབར་ཕྱི་འབྲེལ་འབྲེལ་བ་བཙུགས་ནས་ལོ་25འཁོར་བ་དང་རྒྱལ་ཁབ་གཉིས་ཀྱི་འབྲེལ་བ་མགྱོགས་མྱུར་འཕེལ་རྒྱས་ཕྱིན་ཡོད། ཕྱོགས་གཉིས་པོའི་མཐོ་རིམ་དབར་འགྲོ་འོང་བྱེད་ཟབ་པ་དང་ཆབ་སྲིད་ཐད་ཕན་ཚུན་ཡིད་ཆེས་བྱེད་ཚད་རྒྱུན་ཆད་མེད་པར་བརྟན་དུ་ཕྱིན་ཏེ་དངོས་སྒྲུབ་མཉམ་ལས་ལ་ཕྱོགས་ཡོངས་ནས་སྐུལ་འདེད་ཐེབས་ཡོད། ཀྲུང་གོ་ཕྱོགས་ཀྱིས་ཧ་སག་སི་ཐན་ཕྱོགས་དང་ཕྱི་འབྲེལ་འབྲེལ་བ་བཙུགས་ནས་ལོ་25འཁོར་བ་དེ་གོ་སྐབས་སུ་བྱས་ཏེ་ཁྱིམ་མཚེས་རྒྱལ་ཁབ་དབར་གྱི་མཛའ་གྲོགས་འབྲེལ་བའི་སྙིང་སྟོབས་དར་སྤེལ་གཏོང་བ་དང་། འཐབ་ཇུས་མཐུན་སྦྱོར་ལ་ཤུགས་སྣོན་རྒྱག་པ། གཉིས་ཕན་མཉམ་ལས་ཟབ་ཏུ་གཏོང་བ་བཅས་བྱས་ཏེ་ལག་གདང་སྦྲེལ་ནས་ཀྲུང་ཧའི་ཕྱོགས་ཡོངས་ཀྱི་འཐབ་ཇུས་རོགས་ཟླའི་འབྲེལ་བའི་ཆུ་ཚད་དེ་བས་མཐོ་བ་དང་། རིམ་པ་དེ་བས་ཟབ་པ། བར་མཐོངས་དེ་བས་ཡངས་པ་བཅས་ཀྱི་ཕྱོགས་སུ་སྐུལ་འདེད་གཏོང་འདོད་ཡོད། ཕྱོགས་གཉིས་པོས་ཁྲིམས་འཛིན་བདེ་འཇགས་མཉམ་ལས་ལ་ཤུགས་སྣོན་བརྒྱབ་སྟེ"ངན་ཤུགས་གསུམ"ལ་རྡུང་རྡེག་ནན་པོ་གཏོང་དགོས། ཧ་སག་སི་ཐན་གྱིས་རྒྱལ་སྤྱིའི་ཞི་བདེ་དང་བདེ་འཇགས་ལས་དོན་ནང་བཏོན་པའི་ནུས་པ་གལ་ཆེན་ལ་ཀྲུང་གོ་ཕྱོགས་ཀྱིས་རྒྱབ་སྐྱོར་བྱ་རྒྱུ་དང་འབྲེལ་ཧ་སག་སི་ཐན་ཕྱོགས་དང་མཉམ་དུ་མཉམ་འབྲེལ་རྒྱལ་ཚོགས་དང་། ཧྲང་ཧའེ་མཉམ་ལས་རྩ་འཛུགས། ཨེ་ཤེ་ཡའི་ཕན་ཚུན་རོགས་ལས་དང་ཡིད་ཆེས་བྱེད་ཐབས་ཚོགས་འདུ་བཅས་ཀྱི་སྒྲོམ་གཞིའི་ནང་མཉམ་ལས་བྱེད་ཟབ་ཏུ་གཏོང་འདོད་ཡོད་ཅེས་གསུངས་པ་རེད།
ནཱ་ཀྲར་པ་ཡེ་ཕུའུ་ཡིས"རྒྱུད་གཅིག་ལམ་གཅིག"གི་རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་གྲུབ་འབྲས་ཐོབ་པའི་སྒོ་ནས་འགོ་ཚུགས་པར་བཀྲ་ཤིས་བདེ་ལེགས་ཞུས་པ་དང་ཀྲུའུ་ཞི་ཞི་ཅིན་ཕིང་གིས་གནང་བའི་བཞེད་དོན་གཏམ་བཤད་ཀྱིས་དེང་སྐབས་རྒྱལ་སྤྱིའི་སྤྱི་ཚོགས་ལ་འཕྲད་པའི་གནད་དོན་གལ་ཆེན་མང་པོར་ལན་ཡག་པོ་བསྐྱོན་ཡོད། ཧ་སག་སི་ཐན་གྱིས་བློ་བརྟན་འགྱུར་མེད་ངང"རྒྱུད་གཅིག་ལམ་གཅིག"གི་གྲོས་འགོར་རྒྱབ་སྐྱོར་བྱ་རྒྱུ་མ་ཟད། "རྒྱུད་གཅིག་ལམ་གཅིག"དང"འོད་ཟེར་ལམ་བུའི"འཕེལ་རྒྱས་འཐབ་ཇུས་འབྲེལ་མཐུད་ཡག་པོ་བྱ་རྒྱུ་དང་སྒྲོམ་གཞི་དེའི་ནང་རྒྱལ་ཁབ་གཉིས་ཀྱི་དཔལ་འབྱོར་ཚོང་དོན་དང་། ཞིང་ལས། གཏེར་ལས། ལྕགས་ལམ། ཚན་རྩལ་སོགས་ཀྱི་ཁྱབ་ཁོངས་ཀྱི་དངོས་ཕན་མཉམ་ལས་མུ་མཐུད་ཟབ་ཏུ་གཏོང་འདོད་ཡོད་ཅེས་གསུངས་པ་རེད།
དེ་ཉིན་ཧིན་རྡུ་ཉི་ཞི་ཡའི་ཙུང་ཐུང་ཙུའོ་ཁོ་དང་མཇལ་འཛོམས་གནང་སྐབས་ཞི་ཅིན་ཕིང་གིས་2013ལོའི་ཟླ་བ་བཅུ་པར་ངས་ཧིན་རྡུ་ཉི་ཞི་ཡ་རུ་ཐེངས་དང་པོར་མཉམ་དུ་དུས་རབས་ཉེར་གཅིག་པའི་མཚོ་ཐོག་དར་གོས་ལམ་བུ་གཏོད་རྒྱུའི་གྲོས་འགོ་བཏོན་པ་ཡིན། སྐུ་ཞབས་ཙུང་ཐུང་གིས་སྲིད་སྐྱོང་གནང་རྗེས་ཧིན་རྡུ་ཉི་ཞི་ཡ་འདི་ཉིད"གོ་ལ་ཧྲིལ་པོའི་རྒྱ་མཚོའི་རྟེན་སར"བསྐྲུན་རྒྱུ་ཡིན་ལུགས་བཏོན་ཡོད། ད་ཕན་ལོ་ཤས་རིང་རྒྱལ་ཁབ་གཉིས་ཀྱིས་གོང་གསལ་གྱི་གྲོས་འགོ་དང་བསམ་བཀོད་དང་འབྲེལ་མཐུད་ཧུར་ཐག་བྱས་ཏེ་ཕྱོགས་ཡོངས་ནས་མཉམ་ལས་ཟབ་ཏུ་བཏང་བར་བརྟེན་གཡུར་ཟའི་གྲུབ་འབྲས་ཐོབ་ནས་ཕྱོགས་གཉིས་པོའི་འབྲེལ་བར་དེ་བས་ཕུན་སུམ་ཚོགས་པའི་ནང་དོན་བསྣན་པ་མ་ཟད། དེ་བས་ཡངས་པའི་མཉམ་ལས་ཀྱི་བར་མཐོངས་བཏོད་ཡོད་ཅེས་གསུངས་པ་རེད།
ཙུའོ་ཁོ་ཡིས་ཧིན་རྡུ་ཉི་ཞི་ཡས"རྒྱུད་གཅིག་ལམ་གཅིག"གི་གྲོས་འགོ་དང་ཀྲུང་གོ་ཕྱོགས་ཀྱིས་གཉེར་བའི་ད་ཐེངས་ཀྱི་གླེང་སྟེགས་ལ་ཚད་མཐོའི་གདེང་འཇོག་བྱ་རྒྱུ་ཡིན་ལ"རྒྱུད་གཅིག་ལམ་གཅིག"བསྐྲུན་པ་དེས་ཧིན་རྡུ་ཉི་ཞི་ཡ་དང་ཀྲུང་གོའི་དཔལ་འབྱོར་མཉམ་ལས་ལ་གོ་སྐབས་དེ་བས་མང་བ་ཐོབ་རྒྱུའི་ཡིད་ཆེས་ཡོད། ཧིན་རྡུ་ཉི་ཞི་ཡས་ཀྲུང་གོ་ཕྱོགས་དང་མཉམ་དུ"རྒྱུད་གཅིག་ལམ་གཅིག"བསྐྲུན་རྒྱུའི་སྒྲོམ་གཞིའི་འོག་མཉམ་ལས་ཟབ་ཏུ་བཏང་སྟེ་དཔལ་འབྱོར་ཚོང་དོན་གྱི་མ་འཇོག་ཆུ་ཚད་མཐོ་རུ་གཏོང་རྒྱུ་ཡིན་ཞེས་གསུངས་པ་རེད།


c: text/html

text:
གསར་གཏོད་ལ་སྐུལ་འདེད་གཏོང་བའི་སྒྱུར་བཅོས་བྱེད་ཐབས་ཁག་གཅིག་སླར་ཡང་ཁྱབ་གདལ་བཏང་ནས་གསར་ གཏོད་དང་གསར་སྐྲུན་གྱི་གསོན་ཤུགས་སྔར་བས་ཆེ་རུ་གཏོང་རྒྱུའི་གཏན་འབེབས་བྱས་པ་དང་། 《ཀྲུང་ཧྭ་མི་དམངས་སྤྱི་ མཐུན་རྒྱལ་ཁབ་ཀྱི་ཁེ་བེད་བདག་ཐོབ་བཅའ་ཁྲིམས་ཀྱི་བཟོ་བཅོས་འཆར་ཟིན(འཆར་ཟིན)》ལ་གྲོས་འཆམ་བྱས་ནས་རྒྱུ་ ནོར་བདག་དབང་ལ་སྲུང་སྐྱོང་ནུས་ལྡན་དང་དབང་ཆར་གནོད་འཚེ་གཏོང་མཁན་ལ་རྡུང་རྡེག་ནུས་ལྡན་བཏང་བ། 《བདེ་འཇགས་ཐོན་སྐྱེད་ལས་འཛོལ་གྱི་འཕྲལ་སྡོམ་སྲོལ་ཡིག(འཆར་ཟིན)》ལ་གྲོས་འཆམ་བྱས་པ།
ཤིན་ཧྭ་གསར་འགྱུར་ཁང་པེ་ཅིང་ནས་ཟླ་12ཚེས་5ཉིན་གློག་འཕྲིན་འབྱོར་གསལ། རྒྱལ་སྲིད་སྤྱི་ཁྱབ་ཁང་གི་ཙུང་ལི་ལི་ཁེ་ཆང་གིས་ཟླ་12ཚེས་5ཉིན་རྒྱལ་སྲིད་སྤྱི་ཁྱབ་ཁང་གི་རྒྱུན་ལས་ཚོགས་འདུ་གཙོ་སྐྱོང་གནང་སྟེ་གསར་གཏོད་ལ་སྐུལ་འདེད་གཏོང་བའི་སྒྱུར་བཅོས་བྱེད་ཐབས་ཁག་གཅིག་སླར་ཡང་ཁྱབ་གདལ་བཏང་ནས་གསར་གཏོད་དང་གསར་སྐྲུན་གྱི་གསོན་ཤུགས་སྔར་བས་ཆེ་རུ་གཏོང་རྒྱུའི་གཏན་འབེབས་བྱས་པ་དང་། 《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཁེ་བེད་བདག་ཐོབ་བཅའ་ཁྲིམས་ཀྱི་བཟོ་བཅོས་འཆར་ཟིན(འཆར་ཟིན)》ལ་གྲོས་འཆམ་བྱས་ནས་རྒྱུ་ནོར་བདག་དབང་ལ་སྲུང་སྐྱོང་ནུས་ལྡན་དང་དབང་ཆར་གནོད་འཚེ་གཏོང་མཁན་ལ་རྡུང་རྡེག་ནུས་ལྡན་བཏང་བ། 《བདེ་འཇགས་ཐོན་སྐྱེད་ལས་འཛོལ་གྱི་འཕྲལ་སྡོམ་སྲོལ་ཡིག(འཆར་ཟིན)》ལ་གྲོས་འཆམ་བྱས་པ་རེད།
ཚོགས་འདུའི་ཐོག་བསྟན་དོན། ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་བཀོད་སྒྲིག་ལྟར་པེ་ཅིང་དང་། ཐེན་ཅིན། ཧོ་པེ། ཧྲང་ཧའེ། ཀོང་ཏུང་སོགས་ས་ཁོངས་8ཀྱིས་གསར་གཏོད་ལ་སྐུལ་འདེད་གཏོང་བའི་སྒྱུར་བཅོས་བྱེད་ཐབས་སྔོན་ལ་ལག་བསྟར་དང་སྔོན་ལ་ཚོད་ལྟ་བྱས་ཤིང་། ན་ནིང་ཁག་དང་པོའི་སྒྱུར་བཅོས་བྱེད་ཐབས་ཁག་13རྒྱལ་ཡོངས་སུ་ཁྱབ་གདལ་བཏང་ཡོད། ཚོགས་འདུའི་ཐོག་གཏན་འབེབས་བྱས་དོན། ཁག་གསར་པའི་སྒྱུར་བཅོས་བྱེད་ཐབས་23ཁྱབ་ཁོངས་དེ་བས་ཆེ་བར་འདྲ་བཟོ་ཁྱབ་གདལ་བཏང་སྟེ་གསར་གཏོད་ཀྱི་ཐོན་ཁུངས་སྔར་བས་ཆེ་བའི་སྒོ་ནས་སྐུལ་སྤེལ་བྱེད་པ་དང་གསར་གཏོད་ཀྱི་བྱེད་སྒོར་སྐུལ་མ་བཏང་ནས་འཕེལ་རྒྱས་ཀྱི་སྒུལ་ནུས་གསར་པ་སྐྱེད་སྲིང་དང་སྟོབས་ཆེར་གཏོང་དགོས། དེའི་ནང་རྒྱལ་ཡོངས་སུ་ཁྱབ་གདལ་གཏོང་བའི་གྲས་སུ་གཙོ་བོ་ནི། གཅིག་ནས་ཚན་རྩལ་གྱི་གྲུབ་འབྲས་གཞན་སྒྱུར་ལ་སྐུལ་མ་གཏོང་ཤུགས་ཆེ་རུ་གཏོང་དགོས་ཤིང་། ཁང་དང་སུའོ་དང་བྱ་གཞག་ཚན་པའི་དོ་དམ་མི་སྣ་དང་། ཚན་ཞིབ་མི་སྣ། དེ་བཞིན“ལག་རྩལ་གྱི་མ་རྐང་དང་མ་དངུལ་གྱི་མ་རྐང་ཟུང་དུ་འབྲེལ་བའི”བྱེད་སྟངས་བཅས་ཀྱི་རྐང་དབང་ལྡན་མཁན་སྒྱུར་ཆོག་པ་དང་། ལག་རྩལ་ཅིང་ལི་གྲུབ་འབྲས་གཞན་སྒྱུར་གྱི་བརྒྱུད་རིམ་ཧྲིལ་པོའི་ནང་ཞུགས་རྒྱུར་ནང་འདྲེན་བྱེད་པ། མཐོ་སློབ་དང་ཚན་ཞིབ་ཁང་ལ་མངགས་ཐོ་སོགས་ཀྱི་རྣམ་པར་བརྟེན་ནས་ཁེ་ལས་ཀྱི་ལག་རྩལ་འགག་སྒྲོལ་ནང་ཞུགས་རྒྱུར་སྐུལ་ལྕག་བྱེད་དགོས་པ་དང་། གཉིས་ནས་ཚན་རྩལ་གྱི་དངུལ་རྩའི་ཞབས་ཞུ་གསར་གཏོད་བྱས་ནས་ཡང་བའི་རྒྱུ་ནོར་དང་ཁེ་སྤོགས་མེད་པའི་ཁེ་ལས་བཅས་ཚུད་པའི་ཚན་རྩལ་ཁེ་ལས་འབྲིང་ཆུང་ལ་མ་དངུལ་མཉམ་འདྲེས་ཀྱི་ཐབས་ལམ་རྒྱ་ཆེར་གཏོང་དགོས་ཤིང་། སྲིད་གཞུང་གི་རྐང་དབང་མ་དངུལ་ཐོག་མའི་དུས་སྐབས་དང་གསར་གཏོད་ཐོག་མར་བྱེད་པའི་དུས་སྐབས་ཀྱི་ཚན་རྩལ་ཁེ་ལས་ལ་གཏོང་རྒྱུར་སྐུལ་འདེད་གཏོང་བ་དང་། ལས་གཏོད་གསར་གཏོད་ཚོགས་པས་མ་འཇོག་ལ་གཞིགས་པའི་མ་དངུལ་དང་དུས་མཚུངས་ཀྱི་ཚོང་ལས་དངུལ་བུན་སྐྱེད་ཀའི་ཁ་ཆད་བྱས་ནས་སྲིད་གཞུང་གི་མ་འཇོག་མ་དངུལ་གྱི་རྐང་དབང་ཕྱིར་ཉོ་བྱེད་ཆོག་པ། ཁེ་བེད་བདག་ཐོབ་ཀྱི་ལག་བསྟར་ཉེན་ཁ་དང་ཁེ་བེད་བདག་ཐོབ་ལ་དབང་གནོད་གྱོང་གུན་ཉེན་ཁ་བཟོས་པ་སོགས་ཀྱི་འགན་བཅོལ་ཐོན་རྫས་གསར་སྤེལ་ལ་སྐུལ་མ་བཏང་སྟེ་གསར་གཏོད་བྱེད་པོའི་དབང་གནོད་གྱོང་གུན་ཆུང་དུ་གཏོང་དགོས་པ། གསུམ་ནས་ཚན་ཞིབ་དོ་དམ་འཐུས་སྒོ་ཚང་དུ་གཏོང་དགོས་ཤིང་། ཁྲོམ་ར་ཅན་གྱི་བྱེད་སྟངས་ལ་བརྟེན་ནས་གཞུང་ཁོངས་ཚན་ཞིབ་དཔྱད་ཆས་སྒྲིག་ཆས་གཉེར་སྐྱོང་ལ་སྐུལ་འདེད་བཏང་སྟེ་སྒོ་དབྱེ་མཉམ་སྤྱོད་མངོན་འགྱུར་ཡོང་བ་བྱེད་པ། གསར་གཏོད་ཐབས་ཇུས་ཀྱི་ནོར་རུང་ལམ་སྲོལ་འཛུགས་པ་དང་ཆབས་ཅིག་སྔོན་ཆད་ས་ཁོངས་འགའ་ཤས་སུ་ཚོད་ལྟ་བྱས་པའི་སྒྱུར་བཅོས་བྱེད་ཐབས་ཁག་3སྔོན་ལ་ལག་བསྟར་དང་སྔོན་ལ་ཚོད་ལྟ་བྱེད་པའི་ས་ཁོངས་8ཚང་མར་ཁྱབ་གདལ་གཏོང་དགོས་པ་དེར་ཚན་ཞིབ་མི་སྣའི་བསྡུར་གྲངས་ངེས་ཅན་གྱི་གོ་གནས་ལ་ཚན་རྩལ་གྲུབ་འབྲས་ཀྱི་བདག་དབང་ལྡན་པ་དང་། ས་ཁོངས་རང་བཞིན་གྱི་རྐང་དབང་ཁྲོམ་རར་ཚན་རྩལ་གསར་གཏོད་ཀྱི་ཆེད་ལས་འགྲེམས་པང་འཛུགས་པ། ས་གནས་མཐོ་སློབ་ཀྱིས་ཤེས་ལྡན་པ་ནང་འདྲེན་དང་ལས་ཀའི་གོ་མིང་ཞིབ་དཔྱད་རང་ཚུགས་ཀྱིས་བྱེད་ཆོག་པ་བཅས་ཚུད་ཡོད་པ་རེད། ཚོགས་འདུའི་ཐོག་བླང་བྱ་བསྟན་དོན། གོང་གསལ་ཁག་ཐེངས་ཀྱི་ཁྱབ་གདལ་དང་སྔོན་ལ་ལག་བསྟར་དང་སྔོན་ལ་ཚོད་ལྟ་བྱེད་པའི་སྒྱུར་བཅོས་བྱེད་ཐབས་གཞན་གྱི་རྗེས་སྙེག་དཔྱད་དཔོག་ལ་ཤུགས་སྣོན་བརྒྱབ་སྟེ་ཉམས་མྱོང་ཕྱོགས་སྡོམ་བྱེད་པ་དང་། སྲིད་ཇུས་འཐུས་སྒོ་ཚང་དུ་གཏོང་བ། སྒྱུར་བཅོས་གཏིང་ཟབ་ལ་སྐུལ་འདེད་གཏོང་བ་བཅས་ཀྱི་ཐོག་ནས་ཚན་རྩལ་གསར་གཏོད་ཀྱིས་སྤུས་ཚད་མཐོ་བའི་འཕེལ་རྒྱས་ལ་སྐུལ་འདེད་གཏོང་བའི་གལ་ཆེའི་ནུས་པ་དེ་བས་ཆེ་བ་འདོན་སྤེལ་བྱེད་དགོས།

robotstxt: allowed

filter: keep


text:
Terdzo-THI-009
བོན་རྩིས་ཕྲ་མེན་སྐོར་རྣམས་ཀྱི་དབང་གི་ཟུར་འདེབས་
by འཇམ་མགོན་ཀོང་སྤྲུལ་ (Jamgön Kongtrul)
revealed by མཆོག་གྱུར་གླིང་པ་ (Chogyur Lingpa)
in cycle བོན་རྩིས་ཕྲ་མེན་སྐོར་རྣམས་ (Bon rtsis phra men skor rnams)
Volume 40 (ཐི) / Pages 205-210 / Folios 1a1 to 3b6
ཨོཾ་སྭསྟི། གཏེར་ཆེན་མཆོག་གྱུར་གླིང་པའི་ཟབ་གཏེར་ལས་བྱོན་པ་བོན་གསས་དབང་དྲག་འབར་བའི་གཏོར་དབང་དང་། རྨ་རྒྱལ་སྤོམ་རའི་བཀའ་གཏད་མདོར་བསྡུས་འདི་ཉིད་སོ་སོར་བྱས་ཀྱང་ཆོག་མོད། འདིར་ཟོར་ཡང་སླད་ཆབས་ཅིག་བྱེད་སྐབས། སྟེགས་བུའི་སྟེང་དུ་འབྲུའི་ཚོམ་བུ་གཅིག་བཀོད་པའི་སྟེང་རྐང་གསུམ་ཁར་དཔལ་བཤོས་ཟུར་གསུམ་རྩེ་རྒྱལ་ཕྲག་པ་ཅན་རྒྱན་ལྡན་ལ་སྐུ་ཙཀ་བཙུགས་ཤིང་དར་གདུགས་ཕུབ་པ་བཀོད། དེ་མདུན་འབྲུ་དཀར་གྱི་གཡུང་དྲུང་གཡོན་སྐོར་བྲིས་པའི་སྟེང་རིན་པོ་ཆེའི་སྣོད་དུ་གཏོར་མ་རི་རབ་བང་རིམ་བཞི་ལྡན་སྟེང་མཁར་ཐབས་ཏོག་དང་བཅས་པ་བཀོད་ལ་དར་གདུགས་དཀར་པོ་ཕུབ། སྤྲོ་ན་འདོད་ཡོན་གཟུགས་འགྲོས་ཟས་སྨན་རིན་པོ་ཆེ་དར་སྣས་བསྐོར། ནམ་རྒྱང་མདའ་འཕང་སོགས་ཀྱང་གཟུག །དཀྱུས་ཙམ་ལ་དེ་དག་མེད་ཀྱང་ཆོག །མདའ་དར། སྨན་རག །ཕྱི་མཆོད། གསེར་སྐྱེམས་རྣམས་བཤམ། ཐོག་མར་བོན་ལུགས་དུག་ཕྱུང་ཚན་བསང་སོགས་སྐབས་སུ་བབས་ཀྱང་མི་ཤེས་པའམ་མདོར་བསྡུས་སུ། རཾ་ཡཾ་ཁཾ། ཐམས་ཅད་སྟོང་ཉིད་ནམ་མཁའི་ངང་། །བྷྲཱུྃ་ལས་རིན་ཆེན་སྣོད་ནང་དུ། །ཨོཾ་ལས་ཕྱི་ནང་མཆོད་པའི་ཚོགས། །སོ་སོའི་ལྷ་མོའི་རོལ་པར་བཅས། །རབ་འབྱམས་ནམ་མཁའ་གང་བར་གྱུར། །ཨོཾ་བཛྲ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝིདྱ་ཤབྡ་པཱུ་ཛ་ས་མ་ཡ་ཧཱུྃ། ཞེས་མཆོད་པ་བྱིན་བརླབ། སྐྱབས་སེམས། བསྐྱེད་བསྟིམ་ནས། བསྟོད་པའི་བར་ཚིག་རིས་གཅིག་གིས་བདག་དང་གཏོར་མ་གཉིས་ཀ་ལྷར་གསལ་གདབ། འཕྲོ་འདུའི་ཏིང་འཛིན་ཡང་དེ་ལྟར་བྱས་ཏེ་ཧཱུྃ་ལྔ་སྦྲེལ་བཟླ། དེའང་བདག་བསྐྱེད་གཙོར་བྱེད་སྐབས་ཧཱུྃ་བཟླས་རླུང་དང་སྦྱར་དགོས་ཀྱང་སྐབས་འདིར་ནི་ངག་བཟླས་ཙམ་གྱིས་འཐུས། མཐར་མཆོད་བསྟོད་བྱ། རྒྱས་པར་སྤྲོ་ན་མདུན་རྟེན་གཏོར་མ་སྒྲུབ་པའི་དོན་དུ་སྤོམ་རའི་ལས་བྱང་ཚར་གཅིག་གཏང་། བསྡུ་ན་བཀའ་གཏད་སྐབས་ཚར་གཅིག་འགྲོ་དགོས་པ་དེ་ཙམ་གྱིས་ཀྱང་འཐུས། དེའང་དམ་ཚིག་པ་བསྐྱེད་པ་ནི་མེད་པས་སྤྱན་དྲངས་པ་ཉིད་མདུན་རྟེན་དང་དབྱེར་མེད་དུ་བསྒོམ་པ་ཡིན། སྒྲུབ་ཐབས་འདི་ལ། བསྭོ་བསྭོ༔ ཡེ་སྟོང་བོན་སྐུའི་སོགས་ནས་སྤྱན་འདྲེན། བཞུགས་གསོལ། དམ་བསྒྲག །མཆོད་པ་བསྟོད་པ་ཡན་དུམ་བུ་ལྔ་ཕྲིན་ལས་རྩ་བ་ཡིན་པས་རྒྱུན་དུ་དེ་ཙམ་གྱིས་འཐུས། དེ་ཕྱིན་ཆད། བསྭོ༔ ཕྱྭ་དང་གཡང་གི་སོགས་གཡང་འགུགས། བསྭོ༔ ཤར་ཕྱོགས་གངས་ཀྱི་སོགས་མདོས་འབུལ། ཀྱེ༔ གཙང་མ་ལྷ་ཡི་སོགས་སྐུ་མཁར་རམ་རྟེན་འཛུག །བསྭོ༔ བོན་སྐྱོང་ཁྱེད་ནི་སོགས་བཀའ་གཏད་ཡིན་པས་སོ་སོའི་སྐབས་བསྟུན་གྱི་འདོར་ལེན་བྱ་དགོས་སོ། །དེ་ནས་དབང་གི་ཕྱག་ལེན་ཡང་སྒེར་ཆོས་བཏང་སྙོམས་སུ་བྱས་ནས། སྐབས་འདིར་སྤྱི་ཙམ་དུ། སློབ་མ་ལ་ཁྲུས་བྱ། བགེགས་བསྐྲད་ཅིང་སྲུང་འཁོར་བསྒོམ། སེམས་བསྐྱེད་གསལ་བཏབ་ལ་མཚམས་སྦྱོར་སྤྱིར་མཁའ་འགྲོའི་གསང་མཛོད་ལྟར་ལ། ཁྱད་པར་དུ་འདིར་སྐབས་སུ་བབས་པ། མདོ་ཁམས་ཀྱི་ལྗོངས་སུ་གཙོ་བོར་བཞུགས་ཤིང་འགྲོ་འདུལ་གྱི་ཕྲིན་ལས་སྐྱོང་བ་ས་བཅུའི་དབང་ཕྱུག་ལྷ་སྲས་དམ་འཛིན་མུ་རུབ་བཙད་པོའི་ཡེ་ཤེས་སྒྱུ་འཕྲུལ་དྲྭ་བའི་རོལ་གར། སྤྲུལ་པའི་གཏེར་ཆེན་ཨོ་རྒྱན་མཆོག་གྱུར་གླིང་པས་རོང་མེ་དཀར་མོ་སྟག་ཚང་ནས་ཚེ་གཡང་སྒྲུབ་པའི་སྐོར་དང་། དཔའ་འོག་དཔལ་དེའུ་རིན་ཆེན་སྤུངས་པ་ནས་སྣང་སྲིད་ཞི་བདེར་བྱེད་པའི་སྐོར་སོགས་བོན་སྐོར་འགའ་ཞིག་གཏེར་ནས་བཞེས་ཀྱང་ཕལ་ཆེར་གཏན་ལ་འབེབ་མ་གྲུབ་ལ། འདིར་ལྷ་མདོ་འབུར་མོ་བདེ་ཆེན་པདྨོ་བཀོད་ནས་སྐུ་ཚབ་པདྨ་བདུད་འདུལ་སོགས་དང་ལྷན་ཅིག་སྤྱན་དྲངས་ཏེ་རྩ་བ་ཙམ་རེ་ཕབ་པར་མཛད་པ་བླ་མ་དྲག་པོ་བོན་གསས་དབང་དྲག་འབར་བའི་བྱིན་རླབས་གཏོར་མའི་དབང་བསྐུར་བ་དང་། བསྟན་སྲུང་ཆེན་པོ་རྨ་རྒྱལ་སྤོམ་ར་གཉན་པོའི་བཀའ་གཏད་བཅས་ཆབས་ཅིག་ཏུ་བསྒྲུབ་པ་ལ། བདག་གིས་བགྱི་བར་འོས་པ་རྣམས་སྔོན་དུ་གྲུབ། ཁྱེད་རང་རྣམས་ཀྱི་ངོ་སྐལ་དུ་གྱུར་པ་གསོལ་བ་འདེབས་པའི་ཡོན་དུ་མཎྜལ་ཞིག་འབུལ་བར་འཚལ། ཞེས་མཚམས་སྦྱར་ལ་མཎྜལ་འབུལ་དུ་གཞུག །སློབ་དཔོན་དང་མདུན་བསྐྱེད་དབྱིངས་ཐ་དད་མི་མངའ་བ་སྐྱབས་གནས་ཡུལ་མཆོག་རྣམ་བཞི་ཀུན་འདུས་ཀྱི་ངོ་བོ་བོན་གསས་དབང་དྲག་འབར་བ་དངོས་སུ་གསལ་བ་ལ། ཡིད་ཁྱེད་ཤེས་ཀྱི་དད་པས་སྐྱབས་སུ་འགྲོ་བ་དང་། མ་གྱུར་སེམས་ཅན་ཐམས་ཅད་སངས་རྒྱས་ཀྱི་ས་ལ་དགོད་པའི་ཕྱིར་དུ་བླ་ན་མེད་པའི་གཡུང་དྲུང་སྙིང་པོ་མཆོག་གི་སེམས་བསྐྱེད་པར་བགྱིའོ་སྙམ་པས་འདིའི་ལད་མོ་གྱིས་ཤིག །ཧོ༔ བླ་ན་མེད་པའི་སོགས་ལན་གསུམ། བྱིན་རླབས་ཀྱི་གཞི་དགོད་པའི་ཕྱིར་ཡེ་ཤེས་པ་རྒྱུད་ལ་དབབ་པ་ཡིན་པས་ཁྱེད་རང་དམ་ཚིག་པའི་སྐུར་གསལ་གདབ་ཅིང་ཡེ་ཤེས་པ་བསྟིམ་པའི་དམིགས་རིམ་རྣམས་ལ་འཇུག་འཚལ། བོན་ཉིད་མཐའ་བྲལ་སོགས་ལྷ་བསྐྱེད། སྤྱན་འདྲེན་བརྗོད་ཅིང་དབྱངས་རོལ་སྤོས་ཀྱིས་མཚོན་ཏེ་ཡེ་ཤེས་པ་དབབ་ཅིང་བསྟིམ། གཏོར་མ་ཐོགས་ལ། དེ་ལྟར་ཁྱེད་རང་བླ་མ་དྲག་པོ་དམ་ཡེ་གཉིས་སུ་མེད་པར་གྱུར་པ་ལ། བརྟན་ཅིང་བྱིན་གྱིས་བརླབ་པའི་སླད་དུ། གཏོར་མ་འདི་ཉིད་ཕྱི་ལྟར་སྒྲུབ་པའི་དམ་རྫས་ཆེན་པོ་དངོས་གྲུབ་ཀུན་འབྱུང་། ནང་ལྟར་ཡེ་ཤེས་རོལ་པའི་གཏོར་སྡོང་བྱིན་རླབས་སྤྲིན་འཕྲོ། གསང་བ་དབང་དྲག་རོལ་པའི་གསས་མཁར་རབ་ཏུ་འབར་བའི་ཀློང་དུ་བདུད་འདུལ་བོན་གསས་དབང་དྲག་འབར་བ་འཁོར་ཁྲོ་བོ་ཁྲོ་མོ་འབུམ་གྱིས་བསྐོར་བའི། དཔྲལ་བ་ནས་རང་འདྲའི་སྐུ་དང་འོད་ཟེར་དཀར་པོ། མགྲིན་པ་ནས་ཧཱུྃ་ཡིག་གི་ཕྲེང་བ་དང་འོད་ཟེར་དམར་པོ། ཐུགས་ཀ་ནས་ཕྱག་མཚན་རྡོ་རྗེ་ཕུར་པའི་ཚོགས་དང་འོད་ཟེར་སྔོན་པོ། གནས་ཐམས་ཅད་ནས་འོད་ཟེར་མེ་ཕུང་ཁྲོ་ཆུང་གི་ཚོགས་ཆར་ལྟར་དུ་བབས་ཏེ་ཁྱེད་རང་གི་གནས་གསུམ་དང་ལུས་ཀྱི་ཆ་ཐམས་ཅད་དུ་ཐིམ་པས་སྡིག་སྒྲིབ་ནད་གདོན་བར་དུ་གཅོད་པ་ཐམས་ཅད་ལྷག་མེད་ཏུ་སྦྱངས། སྐུ་གསུང་ཐུགས་གསང་བ་བསམ་གྱིས་མི་ཁྱབ་པའི་དབང་དང་བྱིན་རླབས་དངོས་གྲུབ་མ་ལུས་པ་གཅིག་ཅར་དུ་ཐོབ་པའི་འདུན་པ་མཛོད་ཅིག །ཧཱུྃ༔ བོན་གསས་དབང་དྲག་འབར་བའི་ཚོགས༔ སོགས་དང་ཧཱུྃ་དབྱངས་བརྗོད་ལ་གཏོར་མ་གནས་གསུམ་དུ་བཞག །མཐར་གཏོར་མའི་ལྷ་འོད་དུ་ཞུ་སྟེ་ཁྱེད་རང་ལ་ཐིམ་པས་བོན་གསས་དབང་དྲག་འབར་བའི་སྐུ་གསུང་ཐུགས་དང་དབྱེར་མེད་པར་གྱུར་སྙམ་པའི་ང་རྒྱལ་སྐྱེད་ཅིག །ཅེས་བྱས་ལ་ཤིས་པ་བརྗོད། དེ་ནས་བཀའི་བསྟན་སྐྱོང་ཆེན་པོ་རྨ་རྒྱལ་སྤོམ་རའི་བཀའ་གཏད་བགྱི་བའི་ཐོག་མར་མདུན་རྟེན་སྒྲུབ་པའི་ཕྲིན་ལས་ལ་འཇུག་པ་ཡིན་པས་གྱེར་སྒོམ་སོ་སོའི་སྐབས་དང་མཐུན་པར་དམིགས་པའི་གསལ་འདེབས་ཀྱང་བགྱིད་འཚལ། ཅེས་བྱས་ལ་མདའ་དར་ཐོགས་ཏེ་སྤོམ་རའི་སྒྲུབ་ཐབས་ཀྱི་སྤྱན་འདྲེན་ནས་བསྟོད་པའི་བར་དུ་གཏང་། དེ་ནས་སློབ་དཔོན་ཉིད་དབང་དྲག་འབར་བར་གསལ་བའི་ཐུགས་ཀ་ནས་འོད་ཟེར་འཕྲོས་ཏེ་རྨ་རྒྱལ་གཙོ་འཁོར་ལ་ཕོག་པས་ཐུགས་དམ་གྱི་རྒྱུད་བསྐུལ། འཁོར་འདས་བརྟན་གཡོའི་དྭངས་བཅུད། སྲིད་པ་གསུམ་གྱི་ཕྱྭ་གཡང་དཔལ་འབྱོར་ཐམས་ཅད་འོད་ཟེར་གསེར་བཙོ་མའི་ཁ་དོག་ཅན་གྱི་རྣམ་པར་བསྡུས་ཏེ་ཁྱེད་རང་ལ་ཐིམ་པས་ཚེ་བསོད་དབང་ཐང་དར་ཞིང་རྒྱས་པར་སྒོམས་ཤིག །ཅེས་བྱས་ལ། བསྭོ༔ ཕྱྭ་དང་གཡང་གི་ནས། ཕྱྭ་ཁུ་ཡེ་གཡང་ཁུ་ཡེ༔ ཡན་བརྗོད་ལ་མདའ་དར་གཡབ། ཁྱེད་རང་ཡི་དམ་དབང་དྲག་འབར་བའི་ཏིང་འཛིན་གྱིས་གནས་པ་ལ། སྒྲུབ་པའི་རྟེན་གྱི་གཏོར་མ་རྨ་རྒྱལ་གཉན་པོ་གཡུང་དྲུང་གཟི་འབར་རྩལ་ལྕམ་དྲལ་སྲས་འཁོར་སྤྲུལ་པའི་ཚོགས་དང་བཅས་པ་མངོན་སུམ་ཉིད་དུ་གསལ་བ་གཏད་ཅིང་བཀའ་བསྒོས་པས། དེང་ནས་བརྩམ་སྟེ་ལུས་དང་གྲིབ་མ་ལྟར་མི་འབྲལ་བར་འགྲོགས་ཤིང་བསམ་དོན་མཐའ་དག་ཡིད་བཞིན་དུ་སྒྲུབ་པའི་ཁ་འཛིན་རྒྱབ་རྟེན་སྡོངས་གྲོགས་གཡེལ་མེད་དུ་མཛད་པར་སྒོམས་ཤིག །སྤོམ་རའི་གཏོར་མ་ལག་ཏུ་གཏད་ལ། བསྭོ༔ བོན་སྐྱོང་ཁྱེད་ནི་སོགས་བརྗོད། མཐར་སྤྱི་ལྟར་བཀའ་བསྒོ་བྱེད་ན། སངས་རྒྱས་བསྟན་པའི་སྲུང་མ་རྨ་རྒྱལ་སྤོམ་ར་གཉན་པོ་འཁོར་དང་བཅས་པ་རྣམས་ཀྱིས། རྒྱལ་བ་དགོངས་པའི་བརྒྱུད་པ། སེམས་དཔའ་ཏིང་འཛིན་བརྒྱུད་པ། གྲུབ་ཐོབ་སྙན་ཁུངས་བརྒྱུད་པ། ལས་འཕྲོ་གཏེར་གྱི་བརྒྱུད་པའི་དཔོན་གསས་བླ་མ་རིག་འཛིན་བརྒྱུད་པར་བཅས་པའི་བཀའ་དང་ཐ་ཚིག་གི་རིམ་པ་ལས་མ་འདའ་བར། སྐལ་ལྡན་རིགས་ཀྱི་བུ་འདི་ལ་རྟག་ཏུ་སྲུངས་ཤིང་སྐྱོབས། འགལ་རྐྱེན་བར་གཅོད་སོལ། མཐུན་རྐྱེན་ལེགས་ཚོགས་སྤེལ། ཚེ་བསོད་དཔལ་འབྱོར་ཡར་ངོའི་ཟླ་བ་ལྟར་འཕེལ་ཞིང་རྒྱས་པའི་ཕྲིན་ལས་གཡེལ་བ་མེད་པར་མཛད་དུ་གསོལ། ཅེས་བརྗོད། གཏོར་མ་རང་གནས་སུ་བཞག །བཀྲ་ཤིས་བརྗོད། དེ་རྣམས་ཀྱིས་བོན་གསས་དབང་དྲག་འབར་བའི་གཏོར་དབང་དང་། རྨ་རྒྱལ་སྤོམ་རའི་བཀའ་གཏད་ལེགས་པར་གྲུབ་པ་ཡིན་པས་སོགས་ཀྱིས་མཚམས་སྦྱར་ལ་དམ་ཚིག་བསྒྲག་གཟུང་སོགས་སྤྱི་ལྟར་བྱ། སླར་གཏོར་མ་ཁ་གསོ། འབྲུ་གསུམ་གྱིས་བྱིན་བརླབ། སྤོམ་རའི་མཆོད་བསྟོད་དང་། བསྭོ༔ ཤར་ཕྱོགས་གངས་ཀྱི་སོགས་བརྗོད་ལ་གཏོར་མ་གཙང་སར་གཤེགས། ཡི་དམ་མཆོད་བསྟོད་དང་ནོངས་བཤགས། བདག་བསྐྱེད་བསྡུ་ལྡང། སྨོན་ལམ་བཀྲ་ཤིས་གཞུང་བཞིན་བྱའོ། །ཞེས་པའི་གསལ་བྱེད་མདོར་བསྡུས་འདིའང་བློ་གྲོས་མཐའ་ཡས་ཀྱིས་རྫོང་ཤོད་སྒྲུབ་གནས་སུ་སྤེལ་བ་དགེ་ལེགས་འཕེལ། སརྦ་དཱ་མངྒ་ལཾ།། །།


text:
མང་རའི་ཁེར་བུད།
འདི་དུས་ཆེས་མཐོང་མི་འདོད་པ་གཅིག་ཡོད་པ་ནི། རོང་པས་ (དོལ་པོ་བས་རོང་ཐང་གི་བལ་པོར་འབོད་མིང་) ར་ལུག་ཁྱུ་འདེད་བྱས་ནས་ལོག་འགྲོ་བ་འདིའོ། །འདི་ནི་མི་འགྱངས་པར་ཧིན་དྷུ་བའི་དུས་ཆེན་དྷར་ཤཱན་དང་ཏི་ཧཱར་ (ཕྱི་ཟླ་བཅུ་བར་འཁེལ་ཏེ། རཱམ་གྱིས་སྲིན་རྒྱལ་ལིངྒ་མགྲིན་བཅུ་བཀྲོངས་པའི་ཉིན་དང་། དེ་ནས་ཉིན་བཅོ་ལྔའི་རྗེས་སུ་སི་ཏ་ཁྲིད་ནས་ཕྱིར་ཡང་རང་ཁྱིམ་དུ་འབྱོར་ཉིན་གཉིས་ཀྱི་དུས་སྟོན།) གཉིས་སླེབས་གྲབས་ཡོད་པར། དེ་དུས་དམར་མཆོད་རྒྱ་ཆེར་བྱེད་པས། སྐབས་དེའི་བཤས་ཚོང་ལ་དམིགས་ཏེ་བོད་ནས་སྒོ་ཟོག་མང་པོ་ཉོས་ནས་འགྲོ། བོད་ཀྱི་ར་ལ་བྱང་ར་ཟེར་ཏེ། གོང་བདེ་ཞིང་ཤ་ལ་བྲོ་བ་ཆེ་སྐད། བོད་བྱང་ཐང་ནས་ར་གཅིག་ལ་ནེ་སྒོར་བཞི་སྟོང་ངམ་ལྔ་སྟོང་ཙམ་ལས་མི་རི་བ་ལ། རོང་ཐང་དུ་སླེབས་ན་སྟོང་བཅོ་བརྒྱད་ནས་ཉི་ཤུ་བར་འཚོང་། བྱང་ནས་ལོག་མཁན་རོང་པ་བོད་སྐད་ཁྱ་ཁྱོར་ཤེས་པ་ལ་ལས། བྷོ་ཊའི་ཀོ་ཁཱ་ཤཱས།(བོད་པའི་བཤའ་ཟོག) རོང་པ་ཀོ་སྐྱག་པ།(རོང་པའི་སྐྱག་པ) ཞེས་བལ་བོད་སྦྲགས་མའི་སྐད་ཀྱིས་ཀྱལ་ཀ་སྨྲ་བའང་ཐོས་མོད། སེམས་ཅན་གཞན་གྱི་ཚེ་སྲོག་ལ་སེམས་ཁུར་ཅན་ཚོར་མཚོན་ན། འདི་ནི་ཐ་ཆད་པའི་ཚིག་ཅིག་ལས་བཞད་གད་དུ་ག་ལ་འགྲོ། བྱ་བྲལ་རིན་པོ་ཆེ་སྐུ་འཚོ་བཞུགས་རིང་། བལ་ཡུལ་དུ་ལོ་ལྟར་སྲོག་བླུ་རྒྱ་ཆེར་བྱེད་སྲོལ་འདུག རིན་པོ་ཆེས་ཐེངས་ཤིག་ཡུམ་བུ་སོགས་ནས་བྱང་ར་ལྔ་བརྒྱ་ལྷག་ཉོས་ཏེ་ཕྱིར་ཡང་ཡོལ་མོ་སྟེ་བོད་མཚམས་ས་མཐོར་བསྐྱལ་ཏེ་ཚེ་ཐར་དུ་བཏང་བའི་གནས་ཚུལ་འདུག
དོལ་པོའི་ཡུལ་འདིར་ཀུན་མཁྱེན་དོལ་པོ་བ་ཤེས་རབ་རྒྱལ་མཚན་ཞེས་གཞན་སྟོང་སྨྲ་བའི་ཁྱུ་མཆོག་བོད་བརྒྱུད་ནང་བསྟན་གྱི་ལོ་རྒྱུས་ཐོག་སྐད་གྲགས་ཉི་མ་ལྟར་འབར་པ་ཁོང་འཁྲུངས་ཤིང་། མི་ལའི་རྣམ་ཐར་ནའང་། ངས་དིང་རིའི་མགྲོན་ཁང་དུ་འགྲོ་རོགས་འདྲ་ཨེ་རྙེད་ལྟ་བཞིན་ཉིན་ཤས་བསྡད་པར། མངའ་རིས་སྟོད་ནས་ཡིན་པའི་དོལ་པོའི་གཅེས་ཕྲུག་ལྔ་དང་འཕྲད། ཅེས་གསལ་པ་ལྟར། མི་ལའི་མཐུ་སྦྱོང་རོགས་ཚོའང་ཡུལ་འདི་ནས་ཡིན་པར་སྣང་། ད་དུང་རྫོགས་ཆེན་གྱི་གཞུང་ནས་གསུང་བ་ལྟར་གྱི་གྲུབ་པའི་རྟགས་མཚན་ཡ་མ་ཟུང་བརྙེས་པའི་གྲུབ་ཐོབ་ཀྱང་མང་རབས་བྱོན་འདུག་པ་རྣམས་རེ་རེ་བཞིན་དུ་བརྗོད་ཀྱིས་མི་ལང་།དེང་སང་དོལ་པོ་བ་ས་མཚམས་བརྒལ་ཏེ་བོད་སར་ལན་གཉིས་འགྲོ་སྟེ། དང་པོ་ནི་ཚོང་དུས་ཀྱི་སྔོན་ཏག་ཏག་ཏུ། ཨ་རི་དང་ཉི་ཧོང་གཉིས་ནས་སྐྱོབ་གསོ་འབྲས་དང་སྣུམ། གྲོ་ཕྱེ། བྱེ་མ་ཀ་ར་སོགས་གནང་སྦྱིན་བྱེད་པ་འགྲིམ་འགྲུལ་གྱི་དབང་གིས་བོད་ས་བརྒྱུད་ནས་གཏོང་བཞིན་པ་ལ། ཁེལ་མ་ཁྱུ་འདེད་བྱས་ནས་ལེན་དུ་འགྲོ།
དོལ་པོ་བ་བལ་ཡུལ་རོང་སར་ཡང་ལོ་རེ་ལ་ཐེངས་གཅིག་གམ་གཉིས་སམ་གསུམ་ཙམ་འགྲུལ་བཞུད་བྱེད། འཕྲུལ་འཁོར་གྱི་བཞུད་ལམ་ཐིངས་ (མོན་ཐང་ནས། དེ་བས་བོད་བྱང་ཐང་ལ་འཁོར་ལམ་བཟོ་རྒྱུ་ཧ་ཅང་སླ་སྐད) རྒྱུར་ད་དུང་ཡང་དུས་རབས་ནས་དུས་རབས་འགོར་ངེས་ལྟ་བུ་ལ། ད་ལྟའི་དུས་འདིར་ཁོང་ཚོའི་སྐྱེལ་འདྲེན་གྱི་བརྟེན་ས་གཙོ་བོ་ནི་རྟ་དྲེལ་དང་མཛོ་གཡག་རེད། རྟ་ཕོ་རབ་ཅིག་ལ་ཕོ་ཆེན་ཟེར། རིན་གོང་ནེ་སྒོར་འབུམ་ཡན་རི་བས་ན་འབུམ་རྟ་ཡང་ཟེར། རྒྱུ་ཆེན་ཚོ་ཕོ་ཆེན་འབྲུག་འདྲ་ལ་ཕྲ་ཚོམ་སྣ་ཚོགས་བཏབ་པའི་རིན་ཆེན་སྒ་སྲབ་ཆ་འགྲིག་རེ་བསྐྱོན་ཏེ་སྐྱིད་པའི་སྣང་གླུ་གཏོང་བཞིན་འགྲུལ་བཞུད་བྱེད་པའང་མཐོང་ལ་དབུལ་ཕོངས་ཚོ་ལྷམ་མགོ་ལྷན་པ་དགུ་བརྩེགས་ཀྱི་ཟ་ཟུར་ནས་མཐོ་བོང་དང་རྟིང་པ་སྔོ་ཐིང་ངེར་འཇུར་གྱིན་འགྲུལ་བཞུད་བྱེད་པའང་མཐོང་བར་འགྱུར། ཁང་ཁྱིམ་གསར་བསྐྲུན་དང་རྒྱ་བསྐྱེད་སོགས་ཀྱི་སྐབས། ཁ་ཚ་དགོས་གཏུགས་སུ་གྱུར་བའི་ཤིང་ཆ་སྦོམ་ཕྲ་སྣ་ཚོགས་པ་མི་ཟོག་གཉིས་ཀྱི་རྒྱབ་ལ་བརྩེགས། སྤྲིན་དཀར་པོ་ཐོད་ལ་བཏེགས། ས་ནག་པོ་འདོམ་ལ་འཇལ། ཉིན་ཞག་མང་པོར་ལུས་ལ་རྔུལ་ནག་གི་རྒྱུག་ཆུ་བཞུར་གྱིན་དམའ་རོང་ས་ནས་བོད་མཐོ་སྒང་བར་སྡུག་འཁུར་གྱིས་འོར་འདྲེན་བྱེད་པ་མཐོང་དུས། སེམས་སྐྱ་མོ་ཐང་ལ་མི་ལྷུང་བའི་ངེས་པའང་མེད། སྔ་དུས་ཧི་མ་ལ་ཡའི་རི་རྒྱུད་དུ་སླེབས་པའི་དབྱིན་ཇི་བ་ཚོ་དེ་གའི་བལ་བོ་མི་རིགས་ཀྱི་ལུས་ཤེད་དང་ཡིད་བསྲན་ལ་ཧ་ལས་ཏེ་ཆེད་གཉེར་དངོས་ཟོག་འོར་འདྲེན་དུ་བསྐུལ་བའི་ལོ་རྒྱུས་ཡོད་པ་ལྟར། དོལ་པོ་བའང་དེ་མཚུངས་རེད། སྐྱེས་པ་རེས་སྤྱི་རྒྱ་ ༣༠ ཡན་འཁུར་ནས་ཉིན་ལམ་བདུན་རེའི་ལམ་ཐག་ཀྱང་ཤུལ་ཏུ་བསྐྱུར་ནས་འགྲོ། ཡུལ་འདིར་འཁྲབ་འཁྲིད་གནང་བའི་གློག་བརྙན་སྐད་གྲགས་ཅན་ (Caravan)ནང་དུ་བསྟན་པ་ལྟར། ཁོང་ཚོ་ཁལ་མ་དང་བཅས་པའི་ཚོ་འགྲུལ་ལ་ཧ་ཅང་མཁས། ཞོགས་པ་སྐྱ་རེངས་མ་ཤར་བའི་གོང་དུ་ཁེལ་མ་རྣམས་རྩྭ་ལ་གློད་ཅིང་། ཉི་མ་གུང་ལ་སླེབས་ཉེའི་མཚམས་སུ་ཁེལ་མ་རྣམས་ལྷས་སུ་འགུག་ལ། ཡུད་ཙམ་ཞིག་གི་རིང་ཤིང་ཆས་སོགས་ཁུར་བོ་རྣམས་བཀལ་ཏེ་ནག་ཡོར་རེར་ལམ་ལ་བཞུད་འགྲོ། ཁལ་མའི་སྐེ་ལ་གཡར་དྲིལ་འདོག་རྒྱུར་དགའ། མཛོ་གཡག་ཁྱུ་རེའི་ཁྲོད་ན་སྐེ་ལ་གཡར་དྲིལ་སླ་ང་ཙམ་རེ་བཏགས་པ་རེ་ཤས་ཡོད་ངེས་ཅན་ཡིན་པས། ཚོ་འགྲུལ་པ་རྣམས་རྒྱང་གྲགས་ཙམ་གྱི་ཕ་ཚད་ན་ཡོང་གི་ཡོད་ཀྱང་། སྔོན་དུ་ཐོས་འཛིན་གྱིས་རྟོགས་ཏེ། སིལ་སིལ་སིང་སིང་གི་སྒྲ་གྲགས་ཚེ། རེ་ཞིག་སྒུག་ན། ཟིལ་ཆེ་བའི་ཚོ་འགྲུལ་བ་མིག་ལ་མངོན་འོང་རྒྱུ་ཡིན། གཡར་དྲིལ་འདོགས་པ་ལ་དགོས་པ་ཆེན་པོ་ཡོད་དེ། བརླག་སྟོར་མི་འབྱུང་བ་དང་འཚོ་བདེ་བ་སོགས་ཀྱི་ཁྱད་ཡོད།
བཅོམ་ལྡན་འདས་ཀྱིས་རིགས་མི་གཙོ་རུས་མི་གཙོ་བསླབ་པ་གཙོ་ཞེས་དང་། འབྲེག་མཁན་གྱི་རིགས་ཀྱང་ཁྲི་མཐོན་པོར་བཞུགས་སུ་གསོལ་བའི་ལོ་རྒྱུས་ཡོད་ལ། ༧གོང་ས་ཆེན་པོས་དུས་ནས་དུས་སུ་རིགས་རུས་དབྱེ་འབྱེད་ཀྱི་སྲོལ་ལུགས་ནི་དུས་ལས་ཡོལ་ (Out of date) ཟིན་པ་ཞིག་ཡིན་པས་ངེས་པར་དུ་སྤང་དགོས་ཞེས་རྒྱ་གར་བ་རྣམས་ལ་བཀའ་སློབ་ཡང་ཡང་གནང་གིན་ཡོད། དེ་ལྟར་ཡང་། རང་རེའི་རྒྱ་གར་དང་འདབ་འབྲེལ་བའི་ཧི་མ་ལ་ཡའི་རྒྱུད་ཀྱི་ཡུལ་ལུང་ཕལ་མོ་ཆེར་རིགས་རུས་རྩིས་པའི་སྲོལ་དེ་ད་དུང་ཡང་ལྕགས་ཐག་དགུ་བསྒྲིལ་ལས་སྲ། དོལ་པོ་ཡང་དེ་མཚུངས་ཏེ། རིགས་མགར་བ་ལ་གཏོགས་ཚེ་སྤྱི་ཚོགས་ཐོག་མགོ་འཕང་འདེགས་ས་ཅང་མེད། གྲལ་བསྒྲིགས་ན་མར་གཤམ། ཟས་ཟ་ན་ཇ་ཕོར་ཡན་མི་བསྲེས། རིགས་ངན་ཞིག་གིས་ཐལ་ལྕག་གཞུས་པ་ལས་རིགས་བཟང་ཞིག་གིས་ཐུ་ལུམ་གྱིས་སྣུན་པ་བསྲན་བཟོད་པའི་ཚོད་དུ་གདའ།
སྔ་མོའི་ལུགས་སྲོལ་མ་ཉམས་པར་ཡོད་པ་གཅིག་ནི་སེར་སྲུང་རེད། སེར་སྲུང་གི་གདམས་པ་ནི་མེས་པོ་སྔ་མ་སྔ་མས་རང་རང་གི་བུ་རབས་ཚ་རྒྱུད་ཕྱི་མ་ཕྱི་མར་གནང་ནས་ཡོང་པའི་རྒྱུ་མཚན་གྱིས་ཆོས་བརྒྱུད་དང་མི་རྒྱུད་གཉིས་ཀ་མ་ཉམས་པར་ཡོད་པ་ལ། མི་མང་རྣམས་ཡིད་ཆེས་དང་དད་གུས་རབ་ཏུ་ཆེ། སེར་སྲུང་བ་དེ་དང་དེས་སེ་ར་མཛུབ་མོས་འཁྲིད་ཐུབ་ཟེར་བ་སོགས་སྦིར་གྲགས་ཆེ། སེར་སྲུང་བར་སེར་ཁྲལ་འཇལ་བའི་ལམ་ལུགས་ད་དུང་ཡང་མ་ཉམས་པར་འདུག་སྟེ། ལོ་རེ་བཞིན་ཞིང་ས་ཆེ་ཆུང་ལ་དཔགས་ནས་འབྲུ་(ནས་)བྲེ་༢ ནས་༡༠ (བྲེ་གཅིག་དང་དེང་དུས་ཀྱི་སྤྱི་རྒྱ་གཅིག་མཉམ་ཙམ) འབུལ་སྲོལ་གདའ།ནང་པའི་རིག་གཞུང་ལྟར་ན་བདུན་རྒྱུད་མ་ཉམས་པ་གལ་ཆེར་གཙི་མོད། ཡུལ་འདིར་རིགས་ཉེ་བ་མ་སྤུན་གྱི་བུ་བུ་མོ་གཉེན་སྒྲིག་པ་མ་ཟད། རུས་ཉེ་བ་ཕ་མ་མིང་སྲིང་གི་བུ་བུ་མོ་བཟའ་ཚོ་བསྒྲིགས་ནས་སྡོད་པ་ཡང་མཐོང་རྒྱུ་འདུག འབྲོག་སྟོང་དུ་མི་གྲངས་ཉུང་རྐྱེན་གྱིས་གདམ་ག་མ་རྙེད་པའང་ཡིན་ཐང་། འཁྲིག་སྤྱོད་ལ་དམ་དོག་དེ་ཙམ་མེད། མཚན་འགྲུལ་ཟེར་ཏེ་ཕོ་གཞོན་རྣམས་མཚན་མོར་གཉིད་མི་སེམས་པར་བུད་མེད་རྔོན་དུ་སྡེ་ཕྱི་ནང་དང་ཐག་ཉེ་རིང་གི་གྲོང་ (དོོལ་པོ་བས་རི་སྟོང་ལུང་སྟོང་གི་རྩྭ་ཆུ་བཟང་ས་རྣམས་སུ་ས་ཁང་ངམ་གུར་བཏབ་ནས་སྒོ་ཟོག་འཚོ་ས་ལ་གྲོང་ཟེར།) ཕན་ལ་འགྲུལ་བཞུད་བྱེད། ཐོན་བུའམ་ནལ་བུ་ཤིན་ཏུ་མང་སྟེ་ཁོང་ཚོས་དེ་ལ་ཉལ་ལོ་ཟེར། སྨན་གཞུང་༼ཟླ་ཟེར་༽ན། ཉལ་པོ་ནི་འཁྲིག་པ་སྤྱོད་པའི་དོན། ཞེས་འབྱུང་པ་ལྟར། འཁྲིག་ཉེས་ལས་སྐྱེས་པའི་ཕྱིར་དེ་ལྟར་རྒྱུ་མིང་འབྲས་ལ་བཏགས་པར་སྣང་། ཕོ་གཞོན་ལ་”མཆོག་མཐོང་”དང་ བུ་མོ་གཞོན་ནུ་མར་”ན་ཆུང་”ཟེར། མཆོག་མཐོང་དང་ཕོ་དར་ཚོས་བུ་མོ་མང་རབ་ལ་ལུས་འབྲེལ་འཇོག་ཐུབ་ཚེ་བྱས་རྗེས་སུ་རྩིས་ནས་ངོམས་སོ་བྱེད། བུད་མེད་ཀྱི་གྲངས་ཀ་བརྒྱར་ལོངས་ན་དོར་མ་ཆུ་ལ་བསྐུར་བའི་སྲོལ་འདུག་སྟེ། དེ་ལ་བརྒྱ་དོར་ཟེར། ཁོང་དང་ཁོང་གིས་བརྒྱ་དོར་ལོ་དེ་དང་དེ་ལ་བྱས་པ་རེད། ཅེས་སྤིར་གྲགས་ཀྱི་གཏམ་དུ་རྗོད་པར་བྱེད། བརྒྱ་དོར་གྱིས་རྐྱེན་ངན་བར་ཆད་བཟློག་པའི་ཡིད་ཆེས་བྱེད།
དོལ་པོ་སྨད་ཀྱི་ཡུལ་མི་རྣམས་ནི་ཆོས་ལུགས་འདྲ་མ་འདྲེས་དང་། སྐད་འདྲ་མ་འདྲེས། ཆོས་གོས་དང་ལུགས་སྲོལ་འདྲ་མ་འདྲེས། ཡུལ་ལུང་གི་རྣམ་པའང་གཞན་ཞིག་ཏུ་སྣང་བས་བོད་པ་ཞིག་གི་ངོས་ནས་བཤད་ན། རང་ས་རང་ཡུལ་གྱི་ཚོར་སྣང་འདི་ནས་ཡལ་འགྲོ། འོན་ཀྱང་། དེ་གར་ཡང་བོན་དང་ནང་པའི་དུད་ཁྱིམ་ཁ་ཁེར་ཡང་ཡང་མཐོང་རྒྱུ་ཡོད་དེ། ཧིན་རྡུ་བ་དང་འདྲེས་མཚམས་རེད། བལ་པོའི་ཆས་གོས་ཆ་ཚང་སྤྲོས་པའི་མི་ལ་ཁ་ནས་བོད་སྐད་དང་མ་ཎི་སྒྲོང་མཁན་ཡང་རེ་རེ་གཉིས་རེ་མཇལ་རྒྱུ་ཡོད་པས། དང་པོར་སླེབས་པ་ཞིག་ན་སྔར་མ་མྱོང་བའི་ཚོར་བ་ཡ་མཚན་པོ་མང་པོ་སྐྱེས་ཡོང་། དོལ་བོ་སྨད་ན་ཁམས་པ་ཟེར་བའི་རིགས་ཤིག་ཀྱང་འདུག་སྟེ་རྒྱུས་ལོན་བྱེད་དབང་མ་བྱུང་།
སྔར་དུས་བོད་མིའི་བསམ་བློར། རྒྱ་དམར་བོད་ལ་ཆོས་སྐྱོང་དང་གཞི་བདག་རྣམས་ཀྱིས་འཛུལ་དུ་མི་སྟེར་པའི་རེ་སྟོང་བཅངས་མྱོང་པ་ལྟར། དོལ་པོ་བའང་དེ་མཚུངས་རེད། དོལ་བོད་ས་མཚམས་ན་གྲོང་ངེར་འགྱིང་བའི་རི་མཐོ་རེ་ལ་མཛུབ་མོ་གེར་ཏེ། དེ་དང་དེ་ན་སྲུང་མ་འདི་དང་འདི་གནས། དེ་དག་གིས་རྒྱ་དམག་དོལ་སར་འཛུལ་ཏུ་མ་བཅུག་པ་རེད། ཅེས་སོགས་ཟེར། དཔལ་འབྱོར་གྱི་ཐད་ནས་ཀྲུང་གོར་ཧེབ་ལངས་མཁན་ཡང་འདུག་མོད་ཀྱི། ཕལ་མོ་ཆེ་ཁོངས་གཏོགས་རྒྱལ་ཁབ་བལ་ཡུལ་ལ་དགའ་ཞེན་ལྡན་ཞིང་། བལ་སྐད་ཀྱང་ཐན་ཐུན་ཙམ་གཞོན་སྐྱེས་ཕལ་མོ་ཆེས་འཁྱོངས། འོན་ཀྱང་རྒན་རབས་ཚོའི་ཁྲོད་ན། བལ་སྐད་གཏན་ནས་མི་ཤེས་ཤིང་། རྒྱལ་ས་ཡུམ་བུ་ཕར་ཞོག རོང་ཐང་མིག་གིས་མཐོང་མ་མྱོང་པའང་འདུག ངོ་མ་བཤད་ན། ཁོང་ཚོ་ནི་གནའ་བོའི་བྷོཊ་རེད། དེ་བས་ཉིན་གྲངས་མང་པོའི་རྒྱགས་བྲོ་རྒྱབ་ལ་འཁུར་ཏེ་གངས་ཏི་སེ་བསྐོར་དུ་སོང་བ སོགས་བོད་ས་བོད་ཡུལ་ལ་ཆ་རྒྱུས་ཟབ་ཙམ་ཡོད།བལ་ཡུལ་གྱི་འདས་དུས་ཏེ། རྒྱལ་པོ་ལམ་ལུགས་ཀྱི་སྐབས་སུ། ཧིན་དྷུའི་ཆོས་ལུགས་ཀྱི་གཞི་རྩའི་སྟེང་ནས་རྒྱལ་ཁྲིམས་བཟོས་ཤིང་རྒྱལ་འབངས་བསྐྱངས་པས། ནང་བསྟན་དང་བོད་ཡིག་ལ་དབུགས་འབྱིན་པའི་ཁོར་ཡུག་ནི་ཧ་ཅང་དོག་མོ་ཞིག་ལས་མེད་ཅིང་། དེའི་སྟེང་གཞུང་འཛིན་མགོ་མཁྲེགས་ཚོས་དངོས་ཤུགས་བརྒྱུད་གསུམ་ནས་འབུར་འཇོམ་དང་རྩ་མེད་གཏོང་བའི་བྱ་བྱེད་ཀྱང་རབ་དང་རིམ་པར་བརྩམས་ཡོད། གང་ལྟར་ཡང་ཕྱི་ལུགས་ ༡༩༨༩ ལོར་དོལ་པོ་ཕྱི་རྒྱལ་ཡུལ་སྐོར་བར་སྒོ་མོ་ཕྱེ་ནས་བཟུང་། ཕྱི་རྒྱལ་བའི་སྒེར་ཚོགས་འདྲ་མིན་གྱིས་མཐུན་རྐྱེན་སྦྱར་ཏེ་སློབ་གྲྭ་གང་ས་གར་འཛུགས་ཐུབ་པ་བྱུང་ཞིང་། དེ་དག་གི་ནང་དུ་བོད་ཡིག་ཀྱང་བོད་གཞུང་གིས་དཔར་བསྐྲུན་བྱས་པའི་སློབ་དེབ་ཁག་སྤྱད་དེ་སློབ་ཁྲིད་ཀྱི་མེ་ཁ་གསོ་ཐུབ་པ་བྱུང་། ཕྱི་ལུགས་ ༢༠༠༦ ལོར་བལ་པོའི་རྒྱལ་རྒྱུད་ལམ་ལུགས་མགོ་རྟིང་བསློགས་ཤིང་ཆོས་ལུགས་ལ་མ་བརྟེན་ (Secular) པའི་རྩ་ཁྲིམས་བཟོས་ཤིང་བསྒྲགས་ནས་བཟུང་། ཧི་ལ་ཡའི་བོད་རིགས་རྣམས་ལ་སོ་སོའི་ཆོས་རིག་འཛིན་སྐྱོང་སྤེལ་གསུམ་གྱི་རང་དབང་གང་ལ་གང་འཚམས་ཤིག་གཞི་ནས་ཐོབ་པར་གྱུར། གོ་སྐབས་དང་རེ་བ་གསར་བ་འདིའི་ནང་དུ། དོལ་པོ་བ་ཚོས་ཀྱང་ཤེས་ཡོན་པའི་ཚོགས་པ་བཙུགས་ཤིང་། སོ་སོ་རང་གི་སྐད་ཡིག་(བོད་ཡིག)སྟེང་སློབ་དེབ་སྣ་ཚོགས་རྩོམ་སྒྲིག་དང་དཔར་བསྐྲུན་བྱེད་མགོ་ཚུགས་ཡོད།
ད་ལྟའི་དབང་དུ་བྱས་ན། བལ་ཡུལ་ལ་ཁྱོན་ཞིང་ཆེན་བདུན་དང་རྫོང་ ༧༧ ཡོད་པར། དོལ་བོ་ནི་ཀཱར་ན་ལི་ཞིང་ཆེན་གྱི་དྭ་ནཱི་ (Donai འདི་ལ་བོད་ཡིག་ཏུ་ “དུང་ཉལ་” ཞེས་བྲིས་པའང་མཐོང་) རྫོང་གི་ཁོངས་སུ་གཏོགས། དོལ་པོའི་(སྟོད་)ཡུལ་གྱི་ཆགས་རིམ་རགས་རིམ་ཙམ་དུ་དབྱེ་ན། འཆར་ཁ། མདོ་ལྟ་རབ། གསལ་ལྡིང་། གཏིང་རྒྱས་བཅས་ལུང་གཤོང་བཞིར་འདུས་ཤིང་། མི་གྲངས་ནི་ ༡༨༠༠༠ ཡས་མས་ཙམ་རེད། ཝི་ཁི་ཕི་ཌ་ཡ་ལྟར་ན། དོལ་པོར་ཁྱོན་བསྡོམས་དགོན་པ་ ༡༣༠ ཙམ་ཡོད་པར་ (དོལ་པོ་སྟོད་སྨད་གཉི་གའི་ལྷ་ཁང་ཆུང་ངུ་ཡན་ཆད་ཀྱང་དགོན་པར་རྩིས་སྣང་།) ལ་ལ་དག་ལ་ལོ་ངོ་ ༡༠༠༠ དང་ ༨༠༠ ལྷག་གི་ལོ་རྒྱུས་ལྡན། སྟོན་ཐོག་ལ་བྲ་བོ། ཁྲེ། ཞོག་ཁོག ཡོངས་དཀར། གྲོ ནས། ལ་ཕུག སྔོ་པཱ་ལག་སོགས་འདེབས།
ལོ་རྒྱུས་ཀྱི་དབང་དུ་བྱས་ན། དོལ་པོ་ནི་བོད་བཙན་པོའི་རྒྱལ་ཁོངས་སུ་གཏོགས་ཤིང་། དུས་རབས་དགུ་པར་བོད་བཙན་པོའི་རྒྱལ་ཁབ་སིལ་བུར་ཐོར་རྗེས། འུ་དུམ་བཙན་པོའི་སྲས་འོད་སྲུང་ལྷོ་ཁའི་ཕྱོགས་སུ་བཙན་བྱོལ་ལྟ་བུར་ཕེབས་ཤིང་གཞིས་ཆགས། དེར་ཁོང་ལ་སྲས་དཔལ་འཁོར་བཙན་བྱོན། མངའ་བདག་དཔལ་འཁོར་བཙན་ལ་སྲས་ཁྲི་བཀྲ་ཤིས་བརྩེགས་པ་དང་སྐྱིད་སྡེ་ཉི་མ་མགོན་གཉིས་འཁྲུངས། སྐྱིད་སྡེ་ཉི་མ་མགོན་ཡུལ་གྱར་ལྟ་བུར་སྟོད་མངའ་རིས་སུ་ཕེབས། དེར་རིམ་གྱིས་ཁ་རྗེ་དབང་ཐང་རྒྱས་ཏེ། སྟོད་མངའ་རིས་སྐོར་གསུམ་དབང་དུ་བསྒྱུར་ཅིང་དེའི་རྒྱལ་པོར་གྱུར། མངའ་རིས་སྐོར་གསུམ་ནི། སྤུ་ཧྲེང་དང་། མང་ཡུལ། ཟངས་དཀར་གསུམ་སྐོར་གཅིག ཞང་ཞུང་དང་། ཁྲི་ཏེ་སྟོད་སྨད་གསུམ་སྐོར་གཅིག འཆིམ་མམ་ལི་དང་། བྲུ་ཤ སྦལ་ཏི་གསུམ་སྐོར་གཅིག་སྟེ། སྐོར་གསུམ་དུ་རྩིས་པར། དོལ་པོ་ནི་དང་པོའི་ནང་ཚན་སྤུ་ཧྲེང་གི་ཁོངས་གཏོགས་རེད། སྐྱིད་སྡེ་ཉི་མ་མགོན་ལ་སྟོད་ཀྱི་མགོན་གསུམ་དུ་གྲགས་པའི་སྲས་གསུམ་འཁྲུངས་ཤིང་། ཡབ་ཀྱིས་སྲས་གསུམ་ལ་མངའ་རིས་བཅད་བགོས་བྱས་ནས། གུ་གེ་ཁ་འཐོར་རྒྱལ་ཕྲན་དུ་གྱུར། དེ་ནས་བཟུང་སྤུ་ཧྲེང་སྲས་བར་བ་བཀྲ་ཤིས་མགོན་གྱིས་བཟུང་།
སོག་དམག་གིས་བོད་དུ་དཔུང་འཇུག་བྱས་ཤིང་། ཆོལ་ཁ་གསུམ་ས་སྐྱ་བར་དབང་ཡོན་དུ་ཕུལ་ནས་བཟུང་ས་སྐྱས་དབང་བསྒྱུར། དུས་རབས་བཅུ་གསུམ་པའི་དཀྱིལ་ཙམ་དུ། ཡ་རྩེའི་རྒྱལ་པོ་ཨ་སོག་ལྡེའི་མངའ་འོག་ཏུ་ཚུད། དུས་རབས་བཅུ་བཞི་བའི་ནང་ཤར་གྱི་ཁྱིམ་མཚེས་གློ་བོ་རྒྱལ་ཕྲན་གྱི་དབང་འོག་ཏུ་ཚུད་དེ་ཁྲལ་དང་འུ་ལག་ཀྱང་དེ་ལ་འཇལ། (སྤྱི་ལོ་༡༤༤༠) དུས་རབས་༡༥ དང་ ༡༦ པའི་ནང་དུ་རང་བཙན་ཡུལ་ཕྲན་དུ་གྱུར་ཏེ་རཱ་ནག་དཔོན་རྒྱུད་ཀྱིས་དབང་བསྒྱུར།
ཕྱི་ལུགས་ ༡༧༦༩ ལོར་ཀོར་ཁའི་སྟོབས་ཤུགས་དར་རྒྱས་སུ་སོང་སྟེ་ཀཱ་ཐ་མཎ་གྲུ་དབང་དུ་བསྡུས་ཏེ་བལ་ཡུལ་གཅིག་གྱུར་གྱི་རྒྱལ་སྲིད་བཙུགས། ༡༧༨༩ ལོར་ཀཱོར་རྒྱལ་ཛིངྒ་བྷ་དུར་གྱིས་གློ་རྒྱལ་སྲིད་ཁྱུད་མིད་བཏང་པ་དང་མཉམ་དུ་དོལ་པོ་ཡང་དབང་འོག་ཏུ་བཙུད། དུས་དེ་ནས་བཟུང་དོལ་པོ་ནི་བལ་ཡུལ་གྱི་རྒྱལ་ཁོངས་སུ་གྱུར་ཏོ། །
ཨ་ཙི། གཏམ་མང་ན་ཉོག་འགྲོ། ཉོག་གཏམ་ལ་འབྱམས་ན་དུས་ཀྱི་ཚོད་ཀྱང་མི་ཟིན། གལ་སྲིད་དགུན་ཟླ་བཅུ་པ་ཤར་རག་བར་ལུས་ན། ཁྱུད་མོར་འབྲེལ་བའི་རི་མཐོ་རྣམས་ཀྱིས་ཁ་བ་གངས་ཀྱི་གོ་ཁྲབ་གྱོན་ཞིང་དར་འཁྱགས་ཀྱི་ར་བ་བརྩིགས་ནས། ང་ཚོ་ཕྱིར་འཁོར་ཏུ་མི་སྟེར། གལ་ཏེ་དེ་ལྟར་གྱུར་ཚེ། ལོ་རྟིང་མའི་དཔྱིད་ཉི་མ་ཤར་བར་དུ་གངས་ཁྲོད་དུ་བཟང་བཙོན་ལྟ་བུར་ལུས་སྲིད། དེས་ན་མྱུར་དུ་ལོག་ནས་འགྲོ རེ་ཞིག་བདེ་མོ་བྱོས། འཛམ་གླིང་གི་རྩེ་མོར་གཡང་ཆགས་པའི་དོལ་པོ་ལགས། །
སྨྲས་པ།
གངས་ཆུ་བདུད་རྩི་གྱ་མ་གྱུ། །མེ་ཏོག་སྨན་རྩྭ་མགོ་ལྕོག་ལྕོག ། །གནའ་བ་དགོ་བ་ལྷ་བྱ་ཡང་། །ཁྱུ་བྱས་གམ་དུ་རྒྱུ་བའི་གནས། །
གངས་བྲག་མཆེ་བ་གནམ་ལ་གཙིགས། །བྱ་རྒོད་གཤོག་རྩ་སྐེད་ན་འདར། ། གཡུ་ཡི་སྤང་རིར་འབྲི་གཡག་མཛོ། །རྔ་ལང་མཆོང་རྒྱུག་དགའ་མགུར་རྩེན།
ས་གཙང་རླུང་བསིལ་ཆུ་ཞིམ་ལ། །ཤི་བ་གསོ་ནུས་སྨན་ཡང་སྐྱེ། །འདུ་འཛི་བྲལ་པའི་སྒྲུབ་ཁང་དུ། །ཚེ་བློས་བཏང་བའི་སྒོམ་ཆེན་མང་། །
གྲུབ་ཐོབ་སྨྱོ་སྤྱོད་ཡ་མ་ཟུང་། །དད་ལྡན་དག་སྣང་ཡུག་གཅིག་པ། །ལྔ་བརྒྱ་ཐ་མ་ལུང་གི་ལེའུ། །འདི་ལ་འབྱུང་ངམ་འཕྱང་མོ་ཉུག།།
ཅེས་ཀྱང་ཐལ་ལོ། །སརྦ་མངྒཱ་ལཾ། །
རྫོགས།


text:
ཁམས་ཕྱོགས་འབྲོག་པའི་ས་ཁུལ་དུ་དར་སྲོལ་ཆེ་བའི་ཡུལ་སྲོལ་གོམས་གཤིས་འདི་དག་ནི་མི་རིགས་གཞན་གྱི་རིག་གནས་དང་། གོམས་གཤིས་མ་འདྲེས་པའི་གནའ་བོའི་བོད་ཀྱི་ཐུན་མོང་མ་ཡིན་པའི་ཁྱད་ཆོས་ལྡན་པའི་རིག་གནས་ངོ་མ་དེ་ཡིན། མི་རིགས་སོ་སོའི་གནའ་བོའི་ལོ་རྒྱུས་མཚོན་བྱེད་ཀྱི་དངོས་ཤུལ་དངོས་ནི་གནའ་སྲོལ་རྒྱུན་མ་ཆད་པར་བྱུང་བའི་རིག་གནས་དེ་ཡིན། མི་རིགས་སོ་སོའི་ཡུལ་སྲོལ་གོམས་གཤིས་ནི་མི་རིགས་དེའི་ཐུན་མོང་མ་ཡིན་པའི་རིག་གནས་ཤིག་ཡིན། དེས་ན་ལོ་ངོ་སྟོང་ཕྲག་མང་པོའི་གོང་གི་འཚོ་བའི་གོམས་གཤིས་མང་པོ་ཞིག་ཉེ་དུས་བར་འགྱུར་བ་མེད་པ་བོད་ཀྱི་འབྲོག་པའི་འཚོ་བའི་ནང་དུ་གནས་ཡོད་པར་མ་ཟད། འགའ་ཞིག་དེང་དུས་ཀྱི་བར་དུ་མ་ཉམས་པར་གནས་ཡོད་དེ།
དང་པོ། འབྲོག་པའི་གཉེན་སྒྲིག
༡. ཕོ་མོ་མོས་མཐུན་གྱི་གཉེན་སྒྲིག
འདི་ནི་གཞོན་ནུ་ཕོ་མོ་རྣམས་དུས་རྒྱུན་ལས་ཀ་མཉམ་པོར་འཛོམས་ནས་ཕན་ཚུན་བརྩེ་བ་ཆགས་ཏེ་རང་མོས་ཀྱི་སྒོ་ནས་ལྷན་དུ་ཁྱིམ་གསར་འཛུགས་པ་ལ་ཟེར། དེ་ཡང་ཞིང་པ་ཡིན་ན་གྲོང་པའི་ཕོ་གསར་དང་མོ་གསར་མང་པོ་ལྷན་དུ་ཞིང་ཁ་ན་ལས་ཀ་བྱེད་སྐབས་ཕན་ཚུན་ངོ་ཤེས་པར་གྱུར་བ་དང༌། འབྲོག་པ་ཡིན་ན་ཉིན་ལྟར་ཕྱུགས་རྫི་ལྷན་དུ་འགྲོ་ནས་ཕན་ཚུན་འདྲིས་འགྲོ་ཞིང་ཡོད་པ་རེད། སྐབས་དེར་ཕོ་མོ་ཕན་ཚུན་སེམས་པ་ཤོར་ན་བརྡ་གཏོང་ཞིང་ཡོད་པ་རེད། ཞིང་འབྲོག་ས་ཁུལ་གྱི་མི་དེ་དག་ཕལ་ཆེ་བ་ཡིག་རྨོངས་ཡིན་སྟབས་ཁོ་ཚོས་ཡི་གེའི་ལམ་ནས་འབྲེལ་བ་བྱེད་མི་ཐུབ་ཀྱང་། གཙོ་བོ་ཁོ་ཚོས་གླུ་གཞས་གཏོང་ནས་ཕན་ཚུན་དགའ་རེས་ཡོད་མེད་བརྡ་ལེན་གཏོང་བཞིན་ཡོད་པ་སྟེ། དེ་ཡང་བུ་ཞིག་བུ་མོ་ཞིག་ལ་དགའ་ན་ཁོ་རང་གི་གླུ་གཞས་ཀྱི་ལམ་ནས་དགའ་བའི་བརྡ་སྟོན་ཞིང༌། བུ་མོ་དེ་ཚུར་ལ་དགའ་ཞིང་ཡོད་མེད་སྐད་ཆ་འདྲི་ཞིང་ཡོད་པ་རེད། དེ་ལྟ་བུའི་སྙན་ངག་དེ་དག་བོད་མིའི་ཚོ་ཁ་ལ་རང་བཞིན་དུ་གནས་ཡོད་པ་རེད་མ་གཏོགས་ཁོ་ཚོས་སྙན་ངག་གི་གཞུང་ལ་སློབ་སྦྱོང་བྱེད་རྒྱུ་འདྲ་པོ་རྩ་བ་ནས་ཡོད་པ་མ་རེད། དེ་འདྲ་བྱས་ནས་ཁོ་རང་ཚོ་རང་བཞིན་གྱིས་དགའ་རོགས་བསྒྲིགས་ནས་སོ་སོའི་ཁྱིམ་ཚང་ནས་ཕྱིར་ཐོན་སྟེ་རང་ལ་དབང་བའི་ཁྱིམ་གསར་ཞིག་ཐུན་མོང་དུ་འཛུགས་ཞིང་ཡོད་པ་དེ་ལ་གཞིས་བཟུང་དང༌། ཁམས་ཕྱོགས་ཀྱི་ཡུལ་སྐད་ལ་མྱེ་འབུད་ཅེས་ཟེར་ཞིང་ཡོད་པ་རེད།
༢.མག་པ་བསུ་བ།
མི་ཚང་ཞིག་གི་ནང་དུ་བུ་མོ་མ་གཏོགས་བུ་མེད་ན། བུ་མོ་དེ་ལ་ཕ་མའི་བློ་དང་མཐུན་པའི་ཁྱོ་ཀ་ཞིག་བཙལ་ནས་ནང་དུ་བསུ་ཞིང་ཡོད་པ་དེ་ལ་མག་པ་བསུ་ཟེར། དེ་ལ་དང་པོ་མག་པ་སློང་དུས་བུ་མོའི་ཕ་མའི་བློ་ལ་བབས་པའི་བུ་གང་ཞིག་གི་ཁྱིམ་ཚང་ལ་འབྲེལ་བ་བྱེད་ནས། དར་དཀར་ཞིག་གིས་སྣེ་དྲངས་ཏེ་སློང་རྟེན་གྱི་ནོར་རྫས་གང་འཚམས་ཞིག་ཁྱེར་སྟེ་ཕ་རོལ་པོའི་ཁྱིམ་དུ་འགྲོ་ཞིང་ཡོད་པ་རེད། དེ་ནས་བློ་བབས་བྱུང་ཚེ་ཕྱོགས་གཉིས་ཀ་བློ་བབས་ཡོད་པའི་གཟའ་སྐར་བཟང་པོའི་དུས་ཚོད་ཞིག་གཏན་འཁེལ་བྱ་ཞིང༌། དུས་ཐོག་ཏུ་བུ་མོའི་ཁྱིམ་དུ་མག་པ་དེ་བསུ་འགྲོ་ཞིང་ཡོད་པ་རེད། མག་པ་བསུ་བའི་ཉིན་དེར་བུ་མོའི་ཉེ་བའི་ཕྱོགས་ནས་རྐྱ་མི་ཁ་ཤས་ཞིག་བཟའ་ཆས་ལེགས་པར་སྤྲད་ནས་ལམ་བར་བསུ་སར་འགྲོ་དགོས་ཞིང་ཡོད་པ་དང༌། ཁྱོ་ཀ་རང་གི་ཕྱོགས་ནས་ཀྱང་གཉེན་ཉེ་དང་སྤུན་སོགས་ཀྱིས་བཟའ་ཆས་ལེགས་པར་སྤྲད་དེ། གྲི་བོག་རྟ་གསུམ་སྟེ་ཕ་ཆས་སྣེ་གསུམ་གྱི་ཐོག་དྲངས་པའི་རང་ནོར་གང་འཚམས་ཞིག་དང་བཅས་ཏེ་སྐྱེལ་དགོས་ཞིང་ཡོད་པ་རེད། ཉིན་དེ་ནས་བཟུང་བུད་མེད་ཕྱོགས་ཀྱི་ཁྱིམ་བདག་ཆགས་ཚར་པ་རེད།
༣.མནའ་མ་བསུ་བ།
གོང་གསལ་ལྟར་བུ་མང་པོ་ཡོད་པའི་མི་ཚང་དེས་རང་གི་བློ་ཁ་དང་མཐུན་པའི་མི་ཚང་ཞིག་གི་བུ་མོ་མནའ་མ་སློང་སར་འགྲོ་ཞིང་ཡོད་པ་རེད། མནའ་མ་སློང་ཚུལ་དང་བསུ་ཚུལ་གོང་གི་མག་པའི་སྐབས་དང་མཚུངས་ལ། ནོར་སྐལ་གཟི་བྱུར་སྤོས་གསུམ་དང་གསེར་དངུལ་གྱི་རྒྱན་ཆ་རང་ལ་གང་ཡོད་པའི་ནོར་རུ་རྣམས་དང༌། རྟ་ནོར་ལུག་གསུམ་སོགས་རང་ལ་གང་འཚམས་ཀྱི་ནོར་སྐལ་དང་བཅས་མནའ་མ་བརྫངས་ཤིང་ཡོད་པ་རེད། བུ་མོ་ནོར་དང་བརྗེ་བ་རྒྱ་ནག་གི་ལུགས་སྲོལ་དང༌། བག་མ་ནོར་དང་ལྷན་དུ་བསུ་བ་རྒྱ་གར་གྱི་ལུགས་སྲོལ་ལྟར་མཐའ་གཉིས་སུ་ལྷུང་བ་མ་ཡིན་པ། ཕོ་མོ་སུ་ཡིན་ཀྱང་རང་གི་ནོར་སྐལ་དང་ལྷན་ཏུ་ཁྱིམ་གྱི་ཁབ་ཏུ་བསུ་བ་ནི་བོད་གངས་ཅན་པའི་ལུགས་སྲོལ་ཡིན་ནོ། །
དེ་ཡང་བུ་རེ་ལ་མནའ་མ་རེ་བསུ་རྒྱུ་དང༌། བུ་སྤུན་གཉིས་གསུམ་རེ་ལ་མནའ་མ་གཅིག་བསུ་རྒྱུའི་ལུགས་སྲོལ་ཡང་ཡོད་པ་རེད། ཡིན་ནའང་བུ་མོ་སྤུན་གཉིས་གསུམ་རེ་ལ་མག་པ་རེ་ལེན་རྒྱུའི་ལུགས་སྲོལ་རྩ་བ་ནས་ཡོད་པ་མ་རེད། དེ་ཡང་རྒྱུ་མཚན་གཙོ་བོ་སྐྱེས་པ་རྣམས་བུད་མེད་ཀྱི་ཆེད་དུ་ཕྲག་དོག་དང་མིག་སེར་ཆུང་ཞིང་། བུ་སྤུན་བར་གྱི་བརྩེ་དུང་དེ་ལས་ཟབ་ཞིང་ཡོད་པ་དང༌། བུད་མེད་རྣམས་སྤུན་མཆེད་བར་ལ་བརྩེ་དུང་ཟབ་ནའང་མིག་སེར་གྱི་ནུས་སྟོབས་དེ་སྐྱེས་པ་ལས་ཆེ་བ་ཡིན་པ་འདྲ་བར་སེམས། གཞན་ཡང་བླ་མས་བག་ཆོག་འདོན་ཞིང་གཡང་ལེན་བྱེད་པའི་ཚུལ་དང༌། ཁ་ལྕེ་བདེ་པོས་བག་བཤད་བྱ་ཚུལ། ནང་དུ་བག་སྟོན་གྱི་བཟའ་ཆས་བཤམས་ཚུལ་སོགས་ལག་ལེན་རྒྱས་པ་ཡོད་པ་རེད།
འབྲོག་མི་དག་གི་ཉེ་ཚན་ནི་མི་རབས་བདུན་བརྒྱུད་ཀྱི་བར་དུ་བརྩི་ཞིང༌། ཕན་ཚུན་གཉེན་སྒྲིག་བྱེད་འོས་པའང་མི་རབས་བདུན་བརྒྱུད་ཀྱི་ཉེ་ཚན་མ་ཡིན་པ་ཞིག་དགོས་ཀྱི་ཡོད་པ་རེད། གལ་ཏེ་ཉེ་ཚན་འགའ་ཞིག་མི་རབས་བདུན་བརྒྱད་མ་བརྒལ་བའི་གོང་དུ་གཉེན་གསར་བྱས་པ་ཡིན་ན། དེ་ནི་ཐན་ཞེས་བྱ་བ་སྟེ་ངོ་ཚ་ཧ་ཅང་ཆེ་བར་བརྩི་ཞིང༌། འབྲོག་མི་དག་གི་ལྷན་སྐྱེས་ཀྱི་བསམ་པ་སྤྱོད་ཚུལ་དེས་ནི་ཡུལ་ཁམས་དེར་བཀྲ་མི་ཤིས་པར་བྱེད་དེ། མི་ཕྱུགས་ལ་ནད་ཡམས་དང་གོད་ཁ་འབྱུང་བ་དང༌། ངོ་ཚ་བསྲེས་པ་ལས་ཆད་པའི་མི་བརྒྱུད་དེ་ནི་ནལ་ཞེས་བྱ་བ་སྟེ་མིའི་རིགས་སྡུག་པོ་དང་མི་གཙང་བ་ཞིག་ཏུ་ངོས་འཛིན་བྱེད་ཅིང་ཡོད་པ་རེད། འབྲོག་མི་དག་གིས་ལྷ་གསོལ་བྱེད་པའི་སྐབས་སུ་ནལ་གྱི་རིགས་ཅན་དག་གིས་བསངས་ཤིང་དང་བསངས་རྫས་འབུལ་མི་ཆོག་ཅིང༌། གལ་ཏེ་ཕུལ་བ་ཡིན་ན་ཡུལ་ལྷ་ལ་མནོལ་གྲིབ་ཕོག་ནས་ཉམས་པར་འགྱུར་བ་དང༌། འབྲོག་མིའི་ཕྲུ་གུ་བཙལ་བའི་ཚེ་ནལ་གྱི་རིགས་ཅན་དག་མདུན་ན་འགྲོ་མི་ཆོག་པ་དང་ཕྲུ་གུ་ལ་ལག་པས་རེག་མི་ཆོག་ཅིང༌། གལ་ཏེ་ཕྲུ་གུར་རེག་པ་ཡིན་ན། ཕྲུ་གུ་ལ་ནལ་གྲིབ་ཕོག་ནས་འཚོ་དཀའ་བའམ། ཡང་ན་ཕྲུ་གུའི་ངག་ལྐུགས་པའམ། རིག་པ་མི་གསལ་བ་སོགས་འགྱུར་བར་ཡིད་ཆེས་བྱེད་ཅིང་ཡོད་པ་རེད། མདོར་ན་ནལ་ཞེས་པ་དེ་མཚན་མ་ཧ་ཅང་ངན་པར་བརྩི་ཞིང་འབྲོག་མི་ཀུན་གྱི་སྤང་བྱའི་གཞི་ཞིག་ཡིན་པར་བརྟེན། འབྲོག་ཡུལ་དེ་དག་ཏུ་ནལ་གྱི་མི་རྒྱུད་ནི་སྲིད་མཐའ་ཙམ་ལས་མེད་པའམ་ཤིན་ཏུ་དཀོན་པ་ཡིན་ནོ། །
གཉིས་པ། འབྲོག་པའི་རྔོན་ཁྲིམས།
འབྲོག་ཡུལ་གང་དུ་ཡིན་ཡང་རུང༌། ཡུལ་སོ་སོའི་བླ་རི་དང་གཞི་བདག་གམ། ཡང་ན་དགོན་པ་ཁག་གི་བཀག་རི་རྣམས་ནས་རི་དྭགས་ཆེ་ཕྲ་མཐའ་དག་གསད་མི་ཆོག་ཅིང༌། གལ་ཏེ་གསོད་མཁན་ཞིག་བྱུང་ན། དེ་མ་ཐག་ཏུ་ཡུལ་དེའི་མི་སྡེའི་ཚོས་རྗེས་འདེད་བྱེད་ཅིང༌། སེམས་ཅན་གང་བསད་པ་དེའི་རོ་དང༌། གསོད་མཁན་གྱི་རྟ་བོག་རྣམས་འཕྲོག་སྟེ་ཡུལ་དེའི་གླང་ཟླའི་བཞི་རྒྱལ་གྱི་རྟེན་ཐེབས་སུ་འཇོག་གི་ཡོད་པ་རེད། གལ་ཏེ་གསོད་མཁན་དེ་མི་སྡེའི་དཔུང་ཚོགས་ཤིག་ཡིན་ན་དེར་ཡོད་དགོན་པ་གང་རུང་གིས་བར་འདུམ་བྱེད་ཅིང༌། རྔོན་པ་ཚོས་གང་བསད་པའི་རོ་དང༌། རྟ་བོག་ཆ་གཅིག་གིས་བཤགས་པ་འབུལ་དགོས་པ་དང༌། གལ་ཏེ་རྔོན་པ་ཚོས་ཁས་མ་བླངས་ན་ཡུལ་དེ་དང་མི་ཚོགས་དེའི་བར་ཏིས་རྩོད་ཀྱི་གཞི་ཆེན་པོར་འགྱུར་གྱི་ཡོད། འོན་ཀྱང་འབྲོག་མི་ཚོས་གཞི་བདག་དང་བཀག་རི་རྣམས་ལས་རི་དྭགས་བསད་ན་རང་རང་གི་ཁ་ཞེ་གུད་པ་དང༌། ཚེ་ཐུང་བ་དང༌། གང་བྱས་ལམ་དུ་མི་འགྲོ་བ། སྒོ་ནོར་ལ་ཤི་གོད་འབྱུང་བའི་ཡིད་ཆེས་གཏིང་ཟབ་མོར་ཡོད་པར་བརྟེན་ཁྲིམས་འགལ་བྱེད་མཁན་ཤིན་ཏུ་ཉུང་ཞིང༌། གལ་ཏེ་བྱས་ནའང་འཕྲལ་དུ་བཤགས་པ་དང་ལེན་བྱེད་ཀྱི་ཡོད་པ་རེད།
གསུམ་པ། འབྲོག་པའི་རི་རྒྱ།
འབྲོག་ཡུལ་གྱི་བླ་རི་དང་གཞི་བདག་རྣམས་ནས་སུས་ཀྱང་རི་དྭགས་བསད་མི་ཆོག་པ་མ་ཟད། ཤིང་ནག་གཅོད་པ། ས་བརྐོ་བ། རྡོ་སློག་པ། གང་བྱུང་ཆུ་ཡུར་དྲངས་ས་སོགས་རང་བྱུང་འཁོར་ཡུག་ལ་གཏོར་བཤིག་བྱ་མི་ཆོག་ཅིང༌། དེ་དག་ནི་འབྲོག་མིས་བཤད་སྲོལ་དུ་ཡུལ་ལྷ་རིགས་མི་འདྲ་བ་རྣམས་གནས་ཡུལ་ཡིན་སྟབས། གང་བྱུང་གིས་གཏོར་བཤིག་བྱས་ན་དེའི་མི་ཕྱུགས་ལ་ནད་ཡམས་དྲག་པོ་འབྱུང་ཞིང༌། དེའི་རྐྱེན་གྱིས་ཡུལ་ཁམས་ལ་ནད་ཡམས་འབྱུང་གི་རེད། ཅེས་ཟེར་ཞིང་ཡིད་ཆེས་ཀྱང་བྱེད་ཀྱི་ཡོད་པ་རེད།
བཞི་བ། འབྲོག་པའི་རི་བཤེར།
འབྲོག་པའི་ཡུལ་ཁྲིམས་ཀྱི་རྐང་འཛིན་པ་དང༌། ཡུལ་གྱི་བདེ་འཇགས་སྲུང་སྐྱོང་གི་ལས་འཁུར་གལ་ཆེ་ཤོས་ནི་རི་བཤེར་བྱེད་དགོས་པ་དེ་ཉིད་ཡིན་འདུག་ཅིང༌། དེ་ཡང་འབྲོག་སྡེ་རུ་ཁག་སོ་སོ་ནས་དབྱར་སྟོན་དུས་གཉིས་སུ་ཉིན་དུས་ངེས་མེད་ལ་རི་བཤེར་དུ་ཡང་ཡང་འགྲོ་སྲོལ་ཡོད་འདུག་ཅིང༌། རི་བཤེར་འགྲོ་མཁན་ནི་ཡུལ་སོ་སོའི་ཕོ་གཞོན་བཞོན་རྟ་བཟང་གྲས་རྣམས་ཡིན་པ་རེད། འབྲོག་པའི་ཕོ་གཞོན་རྣམས་རྟག་པར་རི་བཤེར་དུ་འགྲོ་བ་ལ་ཧ་ཅང་དགའ་པོ་ཡོད་པ་རེད། གང་ལགས་ཞེ་ན། དེ་དག་ནི་རྟག་པར་ཡུལ་གྱི་དགྲ་དང་འཐབ་རྩོད་བྱེད་པ་ལ་ཧ་ཅང་དགའ་པོ་ཡིན་པ་ལྟར། སྐབས་དེར་ཕྱི་ཡུལ་ནས་འབྱོར་པའི་རྔོན་པ་དང༌། རི་རྒྱ་བཤིག་མཁན། ཏིས་རྩོད་བྱེད་མཁན་སོགས་དང་འཕྲད་སྲིད་ཀྱི་ཡོད་པ་རེད། རི་བཤེར་གྱི་ལས་དོན་གཙོ་བོ་ནི་རྔོན་པ་དང༌། རི་རྒྱ་བཤིག་མཁན། ཇག་རྐུན་དང༌། ཏིས་རྩོད་ནམ་དེ་དག་གི་སོ་ཉུལ་སོགས་ཡོད་མེད་རྟོག་ཞིབ་བྱེད་གོས་པ་དག་ཡིན་འདུག་པ་དང༌། རི་བཤེར་དུ་འགྲོ་དུས་ཀྱང་སྔོན་མ་སྔོན་མའི་སྐབས་སུ་ཕྱི་མ་ཕྱི་མའི་དུས་ཚོད་ཁས་ཆད་བྱེད་པ་ཙམ་ལས་ངེས་ཆ་ཅན་གང་ཡང་མི་སྣང་ངོ༌། །
ལྔ་བ། འབྲོག་པའི་ཇག་ཁྲིམས།
འབྲོག་མི་སུ་ཞིག་དེ་སྔོན་འཁོན་གཞི་བྱུང་མེད་པའི་མི་སྡེ་གང་རུང་དང༌། མི་སྡེ་ནང་ཁུལ་བཅས་པར་ཇག་པ་རྒྱག་མི་ཆོག་ཅིང༌། གལ་ཏེ་ཁྲིམས་འགལ་བྱེད་མཁན་ཞིག་བྱང་ན་གླང་ཟླའི་བཞི་རྒྱལ་ལམ་སྟག་ཟླའི་འདུ་བའི་སྐབས་སུ་གང་འཕྲོག་བཅོམ་བྱས་པའི་དངོས་པོ་རྣམས་རྩིས་ལེན་གྱིས་དགྲ་ལ་རྩོད་འདུམ་བྱེད་ཀྱི་ཡོད་པ་རེད། འབྲོག་མིས་འཇབ་རྐུན་བྱེད་སྲོལ་མི་འདུག་པར་སུ་ཞིག་གིས་བྱས་པ་ཡིན་ན་དེ་ནི་སྐྱེས་པ་ཕོའི་གྲལ་ནས་ཐོན་པའི་ཁྲེལ་དང་ངོ་ཚ་ཧ་ཅང་ཆེ་བར་བྱེད་པ་དང༌། གལ་ཏེ་མི་སུ་ཞིག་ཡུལ་དེའི་དགྲ་ཡིན་པའི་ཡུལ་དུ་ཕྱིན་ཏེ་རྟ་ནོར་སོགས་འཕྲོག་བཅོམ་བྱེད་ཐུབ་པ་ཡིན་ན། མི་དེ་ནི་ཡུལ་མི་ཚང་མས་རྩིས་ཐང་ཆེ་ཞིང་དཔའ་བོའི་གྲངས་སུ་འཇོག་གི་ཡོད་པ་རེད། སྤྱིར་འབྲོག་མིའི་རང་གཤིས་གོམས་འདྲིས་སུ་དབྱར་ཁ་སྐྱེས་པ་དར་མ་རྣམས་དགྲ་ཇག་ལ་ཐེངས་རེ་འགྲོ་མ་ཐུབ་པ་ཡིན་ན་གོ་ཁའི་རྒན་མོ་ཞེས་འཕྱ་སྨོད་བྱེད་སྲོལ་ཡོད་འདུག་ཅིང༌། དེ་འདྲའི་ཇག་ཆོམ་དུ་འགྲོ་ཡུལ་ནི་ཡུལ་དེའི་སྤྱི་སྒེར་གྱི་ཏིས་རྩོད་གང་དུ་ཡོད་པ་དེར་འགྲོ་བའམ། དེ་ལྟ་བུ་མེད་ན་ས་ཐག་ཧ་ཅང་རིང་ཞིང་ཆ་རྒྱུས་མེད་པའི་ཡུལ་དག་ཏུ་འགྲོ་དགོས་ཀྱི་ཡོད་པ་རེད།
དྲུག་པ། བོད་མིའི་གྱོད་དང་ཁ་མཆུ།
འབྲོག་མི་ཚོས་ཁ་མཆུ་ལ་“གྱོད་”ཅེས་དང༌། ཁ་མཆུ་རྩོད་མཁན་ལ་“གྱོད་པ་”ཞེས་དང༌། ཁ་མཆུའི་འདུམ་བྱེད་མཁན་རྣམས་ལ་“གཟུ་པ་”ཞེས་དང༌། འདུམ་གྱི་ཆོད་དོན་ལ་ “གཟུ་”ཞེས་ཟེར་སྲོལ་འདུག གྱོད་ཀྱི་ལས་ཁུངས་ནི་ཡུལ་གྱི་རྒན་པོ་ཕན་ཚུན་གཉིས་དང༌། རྫིག་པ་ཞེས་བྱ་བ་གྱོད་པ་ཕན་ཚུན་ལ་འདྲི་བསྡུར་བྱེད་མཁན་གྱི་མི་རང་བཞིན་དྲང་ཞིང་རིག་པ་བཀྲ་བ་གཉིས་བཅས་དགོས་ཀྱི་ཡོད་པ་རེད། གཟུ་པ་གཉིས་ནི་ཕྱོགས་རིས་མེད་པ། མ་ཟད་གཟུ་པ་རང་ཕྱོགས་ཀྱི་གྱོད་ཡ་ལ་ཅུང་ཕམ་ཁ་སྤྲད་མཁན་རེ་དགོས་འདུག་ཅིང༌། གལ་ཏེ་གཟུ་པ་གང་རུང་གིས་ཕྱོགས་ཞེན་བྱས་ཏེ་གཞན་ཕྱོགས་ལ་ཕམ་ཁ་སྤྲད་འདུག་ན། གྱོད་ཡ་དེས་གཟུ་པའི་གཟུ་ལ་མི་ཉན་ཞིང་གཟུ་པ་ལ་ཡང་གྱོད་བྱེད་ཆོག་པ་དང༌། དེ་འདྲ་བྱུང་ན་གཟུ་པ་གསུམ་པ་ཞིག་བཙལ་ཏེ་བདེན་རྫུན་ཤན་འབྱེད་ཐོགས་གཟུ་པ་སྔོན་རྗེས་ཐུན་མོང་ནས་གཟུ་གཏོང་དགོས་ཀྱི་ཡོད་པ་རེད། སྤྱིར་འབྲོག་མིའི་ཁ་མཆུ་འདུམ་མཁན་ནི་སྐྱེ་བོ་ཉམ་ཆུང་ཡིན་ཡང་བློ་ཁོག་དྲང་ན་གཟུ་ཆེན་པོ་དག་ཀྱང་གཏང་ཐུབ་སྟེ། མི་སྡེའི་ཁ་དཔེ་ལའང༌“གཟུ་ར་སླག་ཅན་གྱིས་བཏང་ན། སྟག་སླག་ཅན་གྱི་ཡར་ཟློག་མེད”ཅེས་བརྗོད་པ་ལྟར་བརྩི་འཇོག་བྱེད་དགོས་པ་དང༌། གལ་ཏེ་གཟུ་པ་ཕན་ཚུན་ནས་དྲང་བདེན་གྱི་གཟུ་བཏང་ཟིན་པའི་རྗེས་སུ་གྱོད་ཡ་གང་རུང་ནས་གཟུ་དེ་དང་ལེན་མ་བྱས་ན་གྱོད་གཟུ་པའི་གྱོད་ཅེས་པ་གཟུ་པ་རྣམས་དང་གྱོད་ཡ་དེ་བཅས་གྱོད་གཞི་ཆེན་པོ་ཆགས་ཀྱི་ཡོད་པ་རེད།
དེ་དང་དེ་ལ་སོགས་གོང་གསལ་གྱི་རིག་གནས་འདི་དག་ནི་མི་ཆོས་ཡ་རབས་ཀྱི་སྤྱོད་པ་དང་འབྲེལ་བ་དང་། ཁོར་ཡུག་སྲུང་སྐྱོབ་དང་སྲོག་ཆགས་སྲུང་སྐྱོབ་སོགས་དེང་རབས་ཅན་གྱི་དཔལ་ཡོན་དང་འདྲ་བའི་སྔོན་ཐོན་ཅན་གྱི་ཚན་རིག་དང་འབྲེལ་བའི་རིག་གནས་ཤ་སྟག་སྣང་ཡོད། །
རྩོམ་སྒྲིག་པ། ཀླུ་མོ་མཚོ།


text:
ཆེད་བརྗོད།
༄༅། །ཕྱི་ལོ་༢༠༠༤ ལོར་བོད་མི་མང་སྤྱི་འཐུས་ལྷན་ཚོགས་ཀྱིས་བཀའ་ཤག་གིས་ཕུལ་བའི་བཙན་བྱོལ་བོད་ མིའི་གཞི་རིམ་ཤེས་ཡོན་སྲིད་བྱུས་ཟིན་བྲིས་ཐོག་བགྲོ་གླེང་ལྷུག་པོ་དང་སྦྲགས་ སྤྱི་མོས་ཀྱིས་གཏན་ལ་ཕབ་པ་ནས་བཟུང༌། བཙན་བྱོལ་བོད་མིའི་བཅའ་ཁྲིམས་ལེའུ་གསུམ་པ་དོན་ཚན་༡༧ པར། “དོན་དམ་བོད་ཀྱི་གཞི་རྩའི་དགོས་མཁོ་དང་འཚམས་པའི་ཤེས་རིག་གི་སྲིད་བྱུས་ཡང་ དག་ཅིག་བཟོ་རྒྱུ་”ཞེས་གསལ་བའི་ཤེས་ཡོན་སྲིད་བྱུས་དེ་དངོས་སུ་དབུ་བརྙེས་ཤིང༌། སྲིད་བྱུས་ནང་གསལ་ཆ་རྐྱེན་དང་དགོས་མཁོ་བསྒྲུབ་སླད་བོད་གཞུང་ཤེས་རིག་ལས་ ཁུངས་ཀྱིས་འདས་པའི་ལོ་ངོ་དྲུག་རིང༌། སྲིད་བྱུས་དགོངས་དོན་ཆ་ཚང་ལག་བསྟར་དང་ཉམས་གསོག་སླད་དཔེ་སྟོན་སློབ་གྲྭ་གསར་ འཛུགས་དགོས་པ་བཞིན། ཕྱི་ལོ་༢༠༠༥ ཟླ་༡༠ ཚེས་༡༠ ཉིན་བཞུགས་སྒར་དྷ་སར་མེས་དབོན་གཙུག་ལག་དཔེ་སྟོན་སློབ་གྲྭ་གསར་འཛུགས་དང༌། རྒྱ་བལ་འབྲུག་གསུམ་ནང་ཡོད་པའི་བོད་རིགས་དགེ་ལས་ཡོངས་ལ་ཤེས་ཡོན་སྲིད་བྱུས་ ཀྱི་དགོངས་དོན་སྐོར་གྱི་ཟབ་སྦྱོང༌། སྲིད་བྱུས་དགོངས་དོན་སྔོན་འགྲོ་དང་གཞི་རིམ་སློབ་གྲྭའི་བསླབ་གཞིའི་རྩ་འཛིན་ དང་སློབ་ཚན་འཆར་གཞི་བཟོ་འགོད། གཞོན་སྐྱེས་རྣམས་ཀྱི་མདུན་ལམ་སྤྱི་དང་ཁྱད་པར་རིགས་གཅིག་རྐང་འཛིན་ཐོག་སློབ་ ཕྲུག་གང་མང་བསྐྱོད་སླད་དབུས་ས་གཉིས་སུ་མདུན་ལམ་སློབ་སྟོན་ཁྱད་ལས་པ་བསྐོ་ འཛུགས། བཙན་བྱོལ་བོད་མིའི་ཤེས་རིག་ཚོགས་ཆེན་དང་འགན་འཛིན་ལྷན་ཚོགས་ཆེད་སྐོང་གིས་ གཞི་རིམ་སློབ་གྲྭ་ཁག་ཏུ་སྲིད་བྱུས་ལག་བསྟར་བྱེད་ཕྱོགས་བགྲོ་གླེང་གཏན་འབེབས་ སོགས་དང༌། ལྷག་པར་གཞི་རིམ་གོང་འོག་བར་གསུམ་གྱི་སློབ་ཚན་ཡོངས་རྫོགས་བོད་ཡིག་ཐོག་ཕབ་ སྒྱུར། བོད་མི་རང་གི་དགོས་མཁོ་དང་འཚམས་པའི་གཞི་རིམ་བར་མའི་སྤྱི་ཚོགས་ཚན་རིག་སློབ་ དེབ་གསར་རྩོམ། ཤེས་ཡོན་སྲིད་བྱུས་ནང་གསལ་དགོས་མཁོ་ཚང་བའི་དགེ་རྒན་འོས་སྦྱོང་གི་སློབ་ཚན་ གཏན་འབེབས། སྲིད་བྱུས་ནང་གསལ་བཙན་བྱོལ་བོད་མིའི་ཤེས་ཡོན་ལྷན་ཚོགས་གསར་འཛུགས་སོགས་སྲིད་ བྱུས་ལག་བསྟར་གྱི་ཆ་ལག་ཏུ་གྱུར་པའི་ལས་རིམ་ཆེ་ཕྲ་དུ་མ་ཞིག་ལག་བསྟར་བྱས་དང་ བྱེད་མུས་ཡིན།
ཤེས་ཡོན་སྲིད་བྱུས་ནི་བཅའ་ཁྲིམས་རིན་པོ་ཆེའི་དགོངས་དོན་ལས་བྱུང་བའི་རྩ་ འཛིན་ཡིག་ཆ་གལ་ཆེན་ཞིག་ཡིན་གཤིས། བཙན་བྱོལ་བོད་མིའི་མང་གཙོའི་སྒྲིག་འཛུགས་ཀྱི་ཁོངས་སུ་གཏོགས་པའི་གཞི་རིམ་ སློབ་གྲྭ་ཡོངས་རྫོགས་ཀྱིས་འཕྲལ་དུ་ལག་བསྟར་བྱ་དགོས་པ་སྨོས་མེད་ལགས་མོད། འོན་ཀྱང་སྐྱབས་བཅོལ་གྱི་གནས་སྟངས་འོག་གནས་ཡུལ་རྒྱལ་ཁབ་ཀྱི་ཤེས་ཡོན་གྱི་ལམ་ ལུགས་དང༌། ཁོར་ཡུག་སྤྱི་ཚོགས་ཀྱི་ཤུགས་རྐྱེན། བོད་མི་རང་གི་མི་རྒྱུའི་ནུས་པ་སོགས་ཕྱིའི་རྐྱེན་དུ་མ་ཞིག་ལ་མི་བལྟོས་ཐབས་ མེད་ཡིན་གཤིས། སྲིད་བྱུས་ཀྱི་དོན་ཚན་བཅུ་བཞི་པ། བར་བརྒལ་གྱི་ཆ་རྐྱེན་ཞེས་པའི་ནང༌། བྱབྱསྲིད་བྱུས་གསར་པའི་དགོས་མཁོ་དང་འཚམས་པའི་དགེ་རྒན་དང་ལས་བྱེད་ཀྱི་མཐུན་ རྐྱེན་གློ་བུར་དུ་བསྐྲུན་ཐབས་མེད་པས། སྲིད་བྱུས་ཀྱི་དགོངས་དོན་ཆ་ཚང་ལག་བསྟར་བྱ་རྒྱུར་དུས་ཡུན་གང་འཚམས་འགོར་ངེས་ ཡིན་སྟབས། སྲིད་བྱུས་གཏན་འབེབས་བྱས་པ་ནས་བཟུང་ཕུགས་ཀྱི་དམིགས་ཡུལ་འདི་འདྲ་ཞིག་བཟུང་ ནས་མདུན་བསྐྱོད་བྱ་དགོས་བྱབྱཞེས་གསལ་བ་ལྟར། གཞི་རིམ་གྱི་སྒྲོམ་གཞི་དང་ལམ་ལུགས་ཁག་གསར་འཛུགས་བྱ་རྒྱུ་ནི་དུས་ཚོད་ཐུང་ ཐུང་ཞིག་ནང་ཡོང་ཐབས་མེད་པ་གསལ་པོ་ཡིན།
དེ་ལྟ་ནའང་གོང་དུ་བརྗོད་པའི་དགེ་རྒན་གྱི་གནས་ཚད་གོང་མཐོར་གཏོང་རྒྱུ་དང༌། སྔོན་འགྲོ་ནས་གཞི་རིམ་གོང་འོག་བར་གསུམ་གྱི་བསླབ་གཞིའི་ནང་དོན་ཇུས་འགོད། སློབ་དེབ་རྩོམ་སྒྲིག་དང་བོད་སྒྱུར། དགེ་རྒན་གྱི་སྒྲིག་གྲལ་དང་མཐུན་རྐྱེན་ཡར་རྒྱས་སོགས་ཀྱི་ལས་གཞི་ཁག་ཅིག་གཞི་ རྩའི་སྒྲོམ་གཞི་ལེགས་བཅོས་ལ་ངང་སྒུག་མ་དགོས་པར་འཕྲལ་དུ་ལག་ལེན་བྱས་ན་དགེ་ མཚན་ཆེ་སྟབས། འདས་པའི་ལོ་ཤས་རིང་མེས་དབོན་གཙུག་ལག་དཔེ་སྟོན་སློབ་གྲྭ་དང༌། སམ་བྷོ་ཊ་ཁྱབ་ཁོངས་བོད་སློབ་ཁག བོད་ཁྱིམ་གཉིས་མ་ལག་དང་བཅས་པས་རང་ནུས་གང་ཡོད་ཀྱིས་སྲིད་བྱུས་ཀྱི་ནང་དོན་ཆ་ ཚང་ངམ། ཕལ་ཆེ་བ་ལག་བསྟར་བྱས་དང་བྱེད་མུས་ཡིན་ལ། རྒྱ་གར་དབུས་བོད་སློབ་འཛིན་ཚོགས་དང༌། བལ་ཡུལ་སློབ་ཁག་བཅས་ཀྱི་དགེ་ལས་རྣམས་ནས་ཀྱང་སྲིད་བྱུས་ལ་སློབ་སྦྱོང་དང་ རྒྱུས་ལོན་བྱས་ཏེ། གནས་དུས་ཁོར་ཡུག་དང་ཆ་རྐྱེན་འོག་ཚད་དང་རིམ་པ་གང་འཚམས་ལག་བསྟར་ཡོང་ཐབས་འབད་ རྩོལ་གནང་མུས་ཡིན་པ་བཅས། མདོར་ན། འདས་པའི་ལོ་ངོ་དྲུག་ནང༌། ཤེས་ཡོན་སྲིད་བྱུས་ལག་བསྟར་གྱི་ཆ་ལག་ཆེ་ཁག་གསར་འཛུགས་བྱས་དང་བྱེད་མུས་ཡིན་ པས། གཞི་རིམ་གྱི་ཆ་རྐྱེན་དང་དགོས་མཁོ་ཚང་རིམ་བཞིན་སྲིད་བྱུས་ལག་བསྟར་གྱི་སྤུས་ ཚད་ཀྱང་རིམ་གྱིས་གོང་མཐོར་གཏོང་ཐབས་བྱེད་མུས་ཡིན།
བཙན་བྱོལ་བོད་མིའི་གཞི་རིམ་ཤེས་ཡོན་སྲིད་བྱུས་ཀྱི་དགོངས་དོན་དང་མཐུན་པའི་ སྔོན་འགྲོ་ནས་གཞི་རིམ་བར་མ་བར་གྱི་བསླབ་གཞིའི་རྩ་འཛིན་དང་སློབ་ཚན་འཆར་གཞི་ བཟོ་འགོད་ཀྱི་ལས་རིམ་དེ་ནི། གོང་གསལ་ལས་དོན་ཚང་མའི་ནང་གལ་འགངས་ཆེ་ཤོས་ཤིག་ཡིན་ཞིང༌། དོན་དངོས་ཐོག་དེ་ནི་ཤེས་ཡོན་སྲིད་བྱུས་ཀྱི་དགོངས་དོན་རྣམས་དགེ་རྒན་གྱི་ དངོས་གཞིའི་སློབ་འཁྲིད་ཀྱི་ཁ་ཕྱོགས་དང༌། ནང་དོན། བྱེད་ཐབས། གཞི་རྩའི་སྒྲོམ་གཞི་ཚང་མའི་ནང་མངོན་འགྱུར་བྱ་རྒྱུ་དེ་ཡིན་སྟབས། སྲིད་བྱུས་ལག་བསྟར་གྱི་ལས་རིམ་ཚང་མའི་སྙིང་པོ་ཡིན་ཞེས་བརྗོད་ཀྱང་རུང༌།
ཕྱི་ལོ་༢༠༠༦ ཟླ་༩ པར། ཤེས་ཡོན་སྲིད་བྱུས་ཀྱི་དགོངས་དོན་བཞིན་གཞི་རིམ་སློབ་གྲྭའི་བསླབ་གཞིའི་རྩ་ འཛིན་དང་སློབ་ཚན་འཆར་འགོད་གཏན་འབེབས་ཀྱི་ལས་རིམ་དངོས་སུ་འགོ་འཛུགས་ཀྱིས། ཚོགས་མི་དགུ་ལས་གྲུབ་པའི་སྔོན་འགྲོ་དང་གཞི་རིམ་འོག་མའི་བསླབ་གཞིའི་རྩ་འཛིན་ དང་སློབ་ཚན་འཆར་འགོད་ཚོགས་ཆུང་བསྐོ་འཛུགས་ཀྱིས་གཞི་རིམ་སློབ་གྲྭ་ཁག་གི་ད་ ཡོད་བསླབ་གཞི་དང་གནས་སྟངས་ཡོངས་ལ་བསྐྱར་ཞིབ་དང༌། སྲིད་བྱུས་ཀྱི་དགོངས་དོན་དང་མཐུན་པའི་བསླབ་གཞིའི་ནང་དོན་དང༌། སློབ་འཁྲིད་ཀྱི་ཐབས་ལམ། གཞི་རྩའི་ཁ་ཕྱོགས། སློབ་སྦྱོང་གི་རིག་ཚན་དང་ཚོགས་ཐུན་ཇུས་འགོད་བྱ་བའི་ལས་དོན་འགོ་བཙུགས་ཏེ། ཕྱི་ལོ་༢༠༠༧ ཟླ་༤ ཚེས་༣ ཉིན་མཐའ་མའི་འཆར་ཟིན་ལེགས་གྲུབ་བྱུང་བར་ཤེས་རིག་ལས་ཁུངས་ནས་བསྐྱར་ཞིབ་དང་ འབྲེལ་བཀའ་ཤག་ལ་གཞུང་འབྲེལ་གཏན་འབེབས་སླད་ཕུལ། ཕྱི་ལོ་༢༠༠༨ ཟླ་༥ ཚེས་༢༣ ཉིན་བཀའ་ཤག་ནས་བཀའ་འཁྲོལ་གཏན་འབེབས་ཐོབ་འཕྲལ། སྔོན་འགྲོ་དང་གཞི་རིམ་འོག་མའི་བསླབ་གཞིའི་རྩ་འཛིན་དེབ་གྲངས་༡༥༠༠ དཔར་སྐྲུན་གྱིས། ཕྱི་ཟླ་༧ ཚེས་༢༠ ཉིན་ཁྱབ་ཁོངས་སློབ་གྲྭ་ཡོངས་སུ་ལག་བསྟར་གྱི་བཀོད་ཁྱབ་དང་སྦྲགས་འགྲེམས་གཏོང་ བྱས།
ཕྱི་ལོ་༢༠༠༨ ཟླ་༩ པར་གཞི་རིམ་བར་མའི་བསླབ་གཞིའི་རྩ་འཛིན་བཟོ་འགོད་ཚོགས་ཆུང་ཁག་ལྔ་ཆེད་འཛུགས་ ཀྱིས་གཞི་རིམ་བར་མའི་བསླབ་གཞིའི་རྩ་འཛིན་བཟོ་འགོད་ཀྱི་ལས་འཆར་ལག་བསྟར་བྱ་ རྒྱུ་འགོ་འཛུགས་བྱས་ཡོད། ཚོགས་ཆུང་ལྔ་པོ་དེ་དག་ནི། ༡། ཚོགས་མི་བཅུ་གཉིས་ལས་གྲུབ་པའི་གཞི་རིམ་བར་མའི་བསླབ་གཞིའི་བཟོ་འགོད་བྱེད་ ཕྱོགས་ཀྱི་གཞི་རྩའི་ལམ་སྟོན་བཟོ་འགོད་ཚོགས་ཆུང༌། ༢། ཚོགས་མི་དགུ་ལས་གྲུབ་པའི་སྐད་ཡིག་བསླབ་གཞི་བཟོ་འགོད་ཚོགས་ཆུང༌། ༣། ཚོགས་མི་བརྒྱད་ལས་གྲུབ་པའི་ཚན་རིག་དང་རྩིས་རིག་བསླབ་གཞི་བཟོ་འགོད་ཚོགས་ ཆུང༌། ༤། ཚོགས་མི་དགུ་ལས་གྲུབ་པའི་སྤྱི་ཚོགས་ཚན་རིག་ཚོགས་ཆུང༌། ༥། ཚོགས་མི་བརྒྱད་ལས་གྲུབ་པའི་ཟློས་གར་དང་ལུས་སྦྱོང་ཚོགས་ཆུང་བཅས་ཡིན། དེ་ནས་ཕྱི་ལོ་༢༠༡༠ ཟླ་༣ ཚེས་༢༥ བར་གཞི་རིམ་བར་མའི་བསླབ་གཞིའི་རྩ་འཛིན་དང་སློབ་ཚན་འཆར་འགོད་ཚོགས་ཆུང་སོ་ སོའི་ལྷན་ཚོགས་རིམ་བསྐྱངས་ཀྱིས་བྱུང་རབས་ཀྱི་དོན་སྙིང་ལྡན་པའི་བསླབ་གཞིའི་ རྩ་འཛིན་ཡིག་ཆ་འདི་ཉིད་ཀྱི་འཆར་ཟིན་ལེགས་གྲུབ་བྱུང་སྟེ། ཕྱི་ལོ་༢༠༡༠ ཟླ་༤ ཚེས་༡ ཉིན་དཔལ་ལྡན་བཀའ་ཤག་ལ་གཞུང་འབྲེལ་གཏན་འབེབས་སླད་འབུལ་ལམ་ཞུས་པར། དཔལ་ལྡན་བཀའ་ཤག་ནས་ཐུགས་སྣང་ཆེན་པོས་བསྐྱར་ཞིབ་གནང་བ་མ་ཟད། འདི་དང་ཆབས་ཅིག་དེ་སྔོན་གཏན་འབེབས་གྲུབ་པའི་སྔོན་འགྲོ་དང་གཞི་རིམ་འོག་མའི་ བསླབ་གཞིའི་རྩ་འཛིན་ལའང་བསྐྱར་དུ་ཐུགས་ཞིབ་གནང་སྟེ། ཕྱི་ལོ་༢༠༡༡ ཟླ་༡ ཚེས་༡༢ ཉིན་སྔོན་འགྲོ་ནས་གཞི་རིམ་བར་མ་བར་གྱི་བསླབ་གཞིའི་རྩ་འཛིན་འདི་སློབ་ཁོངས་ སོ་སོར་ལག་བསྟར་གྱི་བཀའ་འཁྲོལ་སྨིན་སྩལ་བྱུང་དོན་བཞིན། ཤེས་རིག་ལས་ཁུངས་ནས་དེབ་གཟུགས་སུ་དཔར་འགྲེམས་བྱས་པ་ཡིན།
བསླབ་གཞིའི་རྩ་འཛིན་འདི་ནི། བཙན་བྱོལ་བོད་མིའི་གཞི་རིམ་ཤེས་ཡོན་སྲིད་བྱུས་ཀྱི་དགོངས་དོན་རྣམས་གཞི་རིམ་ སློབ་དགེ་ཡོངས་ཀྱིས་རྩ་འཛིན་དང་ལག་ལེན་བྱ་བའི་གཞི་རྩ་གལ་ཆེན་ཞིག་ཡིན་པས། དུས་རྒྱུན་སློབ་འཁྲིད་དང༌། སློབ་ཚན་འཆར་འགོད། རྒྱུགས་ཞིབ་སོགས་སུ་ངེས་པར་རྩ་འཛིན་བྱ་དགོས་ནའང༌། བཙན་བྱོལ་བོད་མིའི་སློབ་གྲྭ་གང་ཞིག་གིས་འཛིན་རིམ་གང་ཞིག་ལ་སློབ་དེབ་གང་ཞིག་ སློབ་རྒྱུ་དང༌། ཇི་ལྟར་སློབ་མིན་ཐད་སློབ་གྲྭ་དང་དགེ་རྒན་ལ་རང་དབང་ཡང་ཆེ་ཙམ་གནང་ཡོད། དེར་བརྟེན། སློབ་ཁྲིད་ཀྱི་ཁ་ཕྱོགས་དང༌། ནང་དོན། དམིགས་ཚད་བཅས་ཀྱི་ཐད་བསླབ་གཞིའི་རྩ་འཛིན་གྱི་དགོངས་དོན་དང་མཐུན་ཐབས་དགོས་ པའི་ཐོག སློབ་མ་དང་ཁོར་ཡུག་གི་གནས་སྟངས་ལ་གཞིགས་པའི་སློབ་འཁྲིད་ཀྱི་ནང་དོན་དང་གནས་ ཚད་ལ་ཁ་གསབ་དང༌། གསར་སྣོན་གང་འོས་བྱ་ཆོག
བསླབ་གཞིའི་རྩ་འཛིན་འདི་ཉིད་སྤྱི་ཚོགས་ཁྲོད་ཐུགས་སྣང་དང་ཡར་རྒྱས་ཀྱི་དགོངས་ འཆར་བསྡུ་ལེན་སླད། ཤེས་རིག་ལས་ཁུངས་ཀྱི་དྲ་ཚིགས་www.sherig.org དང་www.tcewf.orgབཅས་སུ་བཞག་ཡོད་པས། མཁྱེན་ལྡན་མང་ཚོགས་རྣམས་ཀྱིས་བལྟ་ཀློག་དང་ཕབ་ལེན། ལེགས་སྤེལ་ཉེས་འགོག་གི་དགོངས་འཆར་གནང་སྐྱོང་ཡོང་བའི་རེ་འདུན་བཅས། ཤེས་རིག་ལས་ཁུངས་ནས། ཕྱི་ལོ་༢༠༡༡ ཟླ་༡ ཚེས་༡༣ ལ་བྲིས།
སྔོན་འགྲོ་དང་གཞི་རིམ་འོག་མའི་བསླབ་གཞིའི་རྩ་འཛིན་བཟོ་འགོད་ཚོགས་ཆུང༌།
- ཤེས་རིག་སྲོལ་རྒྱུན་ཤེས་ཡོན་ཚན་པའི་འགན་འཛིན་ཟུང་དྲུང་བཀྲ་ཤིས་དོན་གྲུབ།
- སཾ་བྷོ་ཊ་བོད་གཞུང་སློབ་གྲྭའི་སྤྱི་ཁྱབ་ཡིག་ཚང་གི་འགན་འཛིན་ཀརྨ་ཆུང་བདག
- བོད་ཀྱི་བུད་མེད་ལྷན་ཚོགས་ཀྱི་ཚོགས་གཙོ་བུ་མོ་ཚེ་རིང༌།
- དྷ་སྟེང་བོད་ཁྱིམ་ཤེས་ཡོན་འཕེལ་རྒྱས་སྡེ་ཚན་གྱི་འགན་འཛིན་ངག་དབང་ཤེས་རབ།
- དྷ་སྟེང་བོད་ཁྱིམ་དགེ་འོས་སྦྱོང་བརྡར་ཁང་གི་སློབ་སྤྱི་པདྨ་དབྱངས་སྒྲོན།
- མ་སུ་རི་བོད་ཁྱིམ་གཞི་རིམ་འོག་མའི་དགེ་རྒན་ཕུར་བུ་དོན་གྲུབ།
- སིམ་ལ་གཏན་སློབ་ཀྱི་གཞི་རིམ་འོག་མའི་དགེ་རྒན་དཀོན་མཆོག
- མ་ན་ལི་སམ་བྷོ་ཊ་ཉིན་སློབ་ཀྱི་གཞི་རིམ་འོག་མའི་དགེ་རྒན་སྤེན་པ་སྟོབས་རྒྱལ།
- མ་སུ་རི་གཏན་སློབ་ཀྱི་གཞི་རིམ་འོག་མའི་དགེ་རྒན་ཉི་མ་རྒྱལ་མཚན།